ئۆپۆزسیۆنی پۆپۆلیست و ڕزگارکەری دیماگۆگ … ئاراس سەعید – Dengekan\nbyAras Mamsaed\tAugust 10, 2020\tGeneral, Opinion\nکوردستان تادێت لەنێو داڕزانێکی گەورەیی فیکری و مۆڕاڵیدا چەق دەبەستێت، بەدرێژایی حوکمڕانی حیزبەکوردیەکان بۆ ڕزگاربوون لە توڕەیی و هەلومەرجێکی حەتمی کۆمەڵایەتی، حزبە کوردیەکان خۆیان بەرهەمدەهێنەوە، ئەویش بۆ زیاتر سەپاندنی ئەو بازنە فکری و کلتوریەی هەموو بیکردنەوە و گۆڕانکاریەک ڕادەکێشتەوە بۆنێو خودی خۆی. بەواتایەکی تر حزبی دەسەڵات مۆنۆپۆڵی بازنەیەکی فیکری و کۆمەڵایەتی کردووە و بەشێوەیەکی سەپێنەر فیکر و هزری نوێ پوچەڵ دەکاتەوە. ئەویش لەڕێگەی مۆنۆپۆڵکردنی سێکتەرەکانی ڕۆشنبیری و خانەکلتوری، نەڕەخساندنی بازنەیەکی فیکری بۆ کۆبونەوەو ئاڵۆگۆڕیی ئایدیایی نوێ.\nشکستی حیزبی کوردی و لەدایکبونی ئۆپۆزسیۆن و باڵی نوێ لەهەناوی کلتور و نەریتە سەپاوەکاندا، هیچ گۆڕانکاریەک دروست ناکات، جگە لەبەرهەمهێناوەوەیی نەریتەکان لەفۆڕمێکی تردا. کاتێک حیزبی دەسەڵات درک بەتەقینەوەیی کۆمەڵایەتی و جۆرێک لە دەرکەوتنی هزر و تیۆری نوێ دەکات، کە سمبولێکی نوێیە، بۆ یاخی بوون و لادانی سیاسی و دووبارە خوێندنەوەو خولقاندنی کردە، لەگۆشەنیگایەکی جیاواز و لەدەرەوەیی بازنەیی سەپاودا، حیزب خۆی بەرهەم دەهێنێتەوە، نمونەش بەرهەمهێنانەوەیی یەکێتی لەفۆڕمی گۆڕاندا، کە گەورەترین هەڵچونی کۆمەڵایەتی سەدەیی بیستەمی سەرکوت کرد بەو شێوازە پۆپۆلیستەیی سەرجەم پڕەنسیپەکانی هاوتایی داواکاریەکانی خەڵک لەپلاتفۆڕمێکدا ئاشکرا کرد. بەمەش بەئاسانترین ڕێگا توانی دووبارە، دەنگی ناڕازی و بزاوتە فیکریەکە بۆنێو بازنە کلتوریەکە ڕابکێشیتەوە، بەبەشداری کردنی لەدەسەڵات و قۆستنەوەیی دۆگمایی هاوڵاتیان دوبارە دەسەڵاتی بەرهەم هێنایەوە.\nئێستاش هەلومەرجی ئابوری و کۆمەڵایەتی کوردستان، دووبارە هەلومەرجێکی فیکری خولقاندۆتەوە بۆ ڕزگارکردنی کۆت و بەندەکانی بیرکردنەوە، کەچی ئۆپۆزسیۆنێکی پۆپۆلیست و بەسەرکردەیەکی دیماگۆگ و فریودەرەوە، لەهەوڵی دووبارە بەرهەمهێنانەوەیی نەریت و سیاسەتی شکست خواردووی دەسەڵاتە لەفۆڕمێکی نوێدا، دووبارە ئەو بزاوتە نوێیە پەلکێشی نێو بازنە فیکریە سەپاوەکە دەکات، بۆیە هاوڵاتیان دەبێ بەهۆشیاریەوە مامەڵە لەگەڵ ئەم هەلومەرجە دژوارەیی کۆمەڵگابکەن، فریوی سەکردەی دروستکراو دیمامۆگی وەکو شاسوار و گروپەکانی هاوشیوەیی نەخۆن، تادووبارە نەبنەوە قوربانی ئۆپۆزسیۆنێکی ساختە، کەلەڕابردوودا فریوی دان و لەسەر ئێسک و پروسکی ئێوە گەیشت بەهەرەمی ویستو ئارەزووەکانی.\nPrevious شیعر/ غوربەتی خاک … شوان عەباس بەدری\nNext شیعر/ مەلە ڕەشەکانی نیوە شەو … کاوە عوسمان عومەر


به‌زۆرینه‌ی ده‌نگ ماوه‌ی كاركردنی په‌رله‌مانی كوردستان بۆ دوو خولی گرێدانی دانیشتنه‌كان درێژ كرایه‌وه\n24/10/2017 01:01:00 م\nسه‌عات 11ی پێشنیوه‌ڕۆی ئه‌مڕۆ، 24/10/2017، په‌رله‌مانی كوردستان به‌سه‌رۆكایه‌تیی د.جه‌عفه‌ر ئیبراهیم ئێمینكى، جێگری سه‌رۆكی په‌رله‌مان و بێگه‌رد دڵشاد تاڵه‌بانی سكرتێری كاتیی په‌رله‌مان، دانیشتنی ژماره (3)ی ئاساییی خولى پایزه، ساڵى چواره‌م له خولى چواره‌مى هه‌ڵبژاردنی ئه‌نجامدا.\nسه‌ره‌تا سه‌رۆكی په‌رله‌مان به‌رنامه‌ی كاری دانیشتنه‌كه‌ی خوێنده‌وه كه له سێ خاڵ پێكهاتبوو، خاڵی یه‌كه‌م بریتی بوو له هه‌ڵبژاردنی سكرتێری هه‌میشه‌یی په‌رله‌مانی كوردستان، خاڵی دووه‌می به‌رنامه‌ی كاریش تایبه‌تبوو به جێگرتنه‌وه و سوێندخواردنی ژماره‌یه‌ك په‌رله‌مانتار له شوێنی ژماره‌ی ئه‌ندامانی ده‌ستله‌كاركێشاوه، خه‌ڵی سێیه‌م و كۆتایی به‌رنامه‌ی كاریش بریتی بوو له خوێندنه‌وه‌ی یه‌كه‌می پڕۆژه یاسای به‌رده‌وامبوونی خولی هه‌ڵبژاردنی چواره‌می په‌رله‌مانی كوردستان.\nپاشان د.جه‌عفه‌ر ئیبراهیم ئێمینكى، جێگری سه‌رۆكی په‌رله‌مان، پێشنیازی به‌ڕێوه‌چوونی دانیشتنه‌كه‌ى به‌شێوه‌ی داخراو بۆ په‌رله‌مانتاران خسته ڕوو و به‌زۆرینه‌ی ده‌نگ ئه‌و پێشنیازه په‌سندكراو دانیشتنه‌كه بووه داخراو.\nله‌دانیشتنه داخراوه‌كه‌دا، په‌رله‌مانتار بێگه‌رد دڵشاد تاڵه‌بانی به‌زۆرینه‌ی ده‌نگ (59 ده‌نگ له‌كۆی 71 ئه‌ندام په‌رله‌مانتاری ئاماده‌بوو)، به‌سكرتێری هه‌میشه‌یی په‌رله‌مان بۆ ئه‌م خولی هه‌ڵبژاردنه هه‌ڵبژێردرا.\nله‌باره‌ی پڕۆژه یاسای به‌رده‌وامبوونی خولی هه‌ڵبژاردنی چواره‌می په‌رله‌مانی كوردستان، به‌زۆرینه‌ی ده‌نگ (60 ده‌نگ له‌كۆی 71 ئه‌ندام په‌رله‌مانتاری ئاماده‌بوو)، بڕیاردرا ماوه‌ی كاركردنی په‌رله‌مان بۆ دوو خولی گرێدانی په‌رله‌مانی درێژ بكرێته‌وه .


سەرکەوتنی تاڵیبان و تێڕوانینێک\nوێڕای ھەموو سەرنج و تێبینی و خوێندنەوەیەک، تاڵیبان ھێزێکی ئەفغانییە، گۆڕاوەو سودی لە ھەڵەکانی رابردوو بینیوە و ئێستا تەعبیر لە زۆرینەی گەلی ئەفغانی سەرکەوتوو بەسەر حوکمرانێکی گەندەڵی فشۆڵ دەکات، کە ئەمریکا تەنھا بۆ بەرپاکردنی بە حیساب حوکمێکی رەشید ٣٦ ملیاری سەرف کردوە.\nهەروەها لە سوپاکەشیدا ٨٣ ملیاری سەرف کردووە کە لە ھەر شەش سەربازێک پێنجی بندیوار بووە.\nبەڵام؛ ئومێد دەکەم تاڵیبان سەرکەوتنەکەیان تەواو کامڵ بکەن، کاتێک حوکمیان دەکەوێتە دەست و لە قۆناغی حکومڕانیدا سەرکەون بە سەر نەفسیاندا، چونکە سەرکەوتن دوو رووی ھەیە بەسەر بەرانبەرو و دواتر بە سەر نەفسدا، نمونەش زۆرن ھەر لە ئەفغانستان موجاھیدین سەرکەوتن بە سەر سۆڤیەت دا، بەڵام دواتر لەسەر دەسەڵات بوو بە شەڕیان تا تاڵیبانیان لێ پەیدا بوو و ئێستاش گرنگە تاڵیبان پاش ئەم سەرکەوتنە گەورەیە:\n1-رەزامەندی خوا لە بەرچاو بگرن لە ھەر ھەنگاو کردارێکیاندا.\n2-لێبوردنی گشتیی دەرکەن و ئەمنییەت و خۆشگوزەرانی و ئازادی بۆ ئەفغانییەکان فەراھەم بکەن.\n3-گەندەڵی و برسێتی و نەخوێندەواری بنەبڕ بکەن.\n4-مسوڵمانێکی ئەفغانی بن دوور لە ئەجیندای دەرەکی و بە دەستێکی پۆڵاین دژی ھەر بیرێکی پەڕگیر راوەستن و رێی پێنەدەن و بنەماکانی مافی مرۆڤ پیادەبکەن.\n5-ئاشتەوایی نێوخۆیی بەرقەراربکەن و رێ بە فیتنەی تائیفی و نەتەوەیی نەدەن .\n6-پەیوەندی دەرەکی و ئەمنییەتی وڵاتانی ھاوسێ لە بەرچاوبگرن و پابەندی رێکەوتنامە نێودەوڵەتییەکان بن.\n7-ماف و ئازادییەکان، کە خوای گەورە بە مرۆڤەکانی داوە و لە رێکەوتنامە نێودەوڵەتییەکان زۆربەی چەسپاوە و دژ بە بنەماکانی ئیسلام نییە، بچەسپێنن.\nلەم سەرکەوتنەی تاڵیبان و ھەرەسھێنانی حکومڕانانی ئەفغان و پاشەکشێی ئەمریکا پاش خەرجکردنی چەندین ترلیۆن دۆلار و کوژرانی ٦٣٠٠ سەربازو برینداربوونی ٤٠ ھەزاری ترو کوژرانی ١٤١ ھەزار ئەفغانی (تاڵیبان و سوپاو ھاوڵاتی) چەندین وانەو پەندی تێدایە بۆ ھەموان.\nراستە ئەم سەرکەوتنەش بەرھەمی خۆڕاگری تاڵیبان و فشۆڵی و گەندەڵی بەرانبەرەکانیی و مایەپوچی ئەمریکاشە پاش ٢٠ ساڵ لەو وڵاتە، بەڵام بەرژەوەندی و ھاوکێشە سیاسییە ئیقلیمی و جیھانییەکان و سیاسەتی نوێی ئەمریکاش لە ناوچەکە ڕۆڵیان هەبووە لەو گۆڕانکاریی و پێشهاته سیاسیانەدا.\nپێشم وایە گەر ئەو ھەنگاوانە لە بەرنامەی بزووتنەوەی تاڵیباندا بن بە تایبەت کە هەنگاو و جوڵە دیبلۆماسییەکان و لێدوانەکانیان نیشانەی باشن کە دەتوانێ سەرکەوتوبێ، هەروەها سود لە جوگرافیای ئەفغانستان بۆ روسیاو هیندو بەتایبەت بۆ چین؛ بە پێچەوانەی نیازو بەرنامەی زلهێزان بە ئەرێنی بۆ وڵاتەکەیان و خەڵکەکەیان وەرگرن و سودی ئابوریش و ئەمنیش بۆ ئەفغانییەکان بە دەست بێنن.\nراستە ئەم گۆرانکارییە کاریگەری لەسەر ناوچەکە دەبێ و من ترسی ھەڵگیرسانی شەری ئەوان و ئێران بە دوور ئەزانم چونکە تاڵیبان دوور نەبووە لە ئێران و ئێرانیش بە نھێنی چەندین کۆبونەوەی لە نێوان ئەوان و حکومەتی کابول بەرێوەبردوەو ئەمەش چاوەڕوانکراو بووە بۆ ئێران.\nئەمما پێموایه بۆ عێراق جیاوازیەکە زۆرە، بەڕادەی ئەوەی سیناریۆی لەم جۆرە و جێھێشتنی ھەموو عێراق لەلایەن ئەمریکاوە بە دوور ئەزانم ئەوەندە نەبێ ھەر ھێزێک پشت بە بێگانە ببەستێت و گەندەڵ بێت و دژ بە گەلی خۆی بێت ھەر ڕۆژێک بێ ھەرەس ئەھێنێ.\nبۆ ئیسلامیەکانیش تەنھا ئەتوانن پەند و وانەی لێ وەرگرن و چونکە ئەو وڵاتە تایبەتمەندی خۆی ھەیە و ئێمەش بە داخەوە جارێ وڵاتمان نیە و ھەرێمیش بەردەوام لە بەر مەترسی دەرەکی و گەندەڵی و ستەمی نێوخۆییە.


کۆمەڵێکی زۆر لە موزیک زانانی پاوە دەستیان لە هەر چەشنە کارێکی فەرهەنگی و هونەری کێشایەوە\n12:26 - 30 جۆزەردان 2722\nکۆمەڵێکی زۆر لە هونەرمەندان و موزیک زانانی شاری پاوە سەر بە پارێزگای کرماشان بە بڵاوکردنەوەی بەیاننامەیەک ڕایانگەیاند کە لە ناڕەزایەتی بە داخرانی هەموو چالاکییەکانی فەرهەنگی و هونەری ئەو شارە لەلایەن بەرپرسانی ڕێژیم، لە هەر چەشنە کاری هونەری دەست دەکشێنەوە.\nلە بەیاننامەی ئەو موزیک زانانە کە لە تۆڕی کۆمەڵایەتی ئینستاگرامدا بڵاو بووەتەوە، هاتووە کە بەرپرسانی ئیدارەی فەرهەنگ و ئیرشادی پاوە بە ئیرادەیەکی جیددی و ڕاشکاوانە هەوڵ دەدەن فەرهەنگ، زمان و هونەری ئەو شارستانە لەنێو بەرن و لەو ڕەوتە پڕ لە شورەییەدا هەموو چالاکییەکانی فەرهەنگی و هونەری ئەو شارەیان داخستووە.\nلەو بەیاننامەیەدا ئاماژە بە داخرانی چەندین ناوەندی وەکوو ''دامەرزاوەی فەرهەنگی و هونەری هەورام، ئەنجومەنی هونەری گرینکە، نەسیمی هەورامان و داخرانی سێ ساڵەی ئەنجومەنی موسیقیی ئەو شارە'' کراوە و هەروەها نووسراوە کە ''ئۆرکێسترای فلارمونیک'' لە پاوە لە حاڵی داخران دایە.\nئەو موزیک زانانە لەو بەیاننامەیەدا نووسیویانە کە بە گوشاری بەرپرسانی ئیدارەی ئیرشاد ناچار بە چۆڵکردنی شوێنی ''ئۆرکێسترای فلارمونیک'' کراون.\nنووسەرانی ئەو بەیاننامەیە ڕەخنەیە لە بێدەنگی ئەنجومەنی موسیقیی ئێران و چەندین ناوەندی دیکە دەربڕیوە، هەروەها وتوویانە کە ئەو بابەتەیان لەگەڵ بەناو نوێنەری ئەو شارە خستووە بەرباس کە هیچ ئاکامێکی نەبووە.


لە مانگی رمەزاندا، درامای (تازە باو)، هونەرمەندانی هەولێر و …\nبە یادکردنەوە ٤ ساڵ بەسەر مەرگی مستەفا ڕەنجەڕۆ تێپەڕی\nلە مانگی رەمەزانی پیرۆز لە رێگەی درامایەک دێمەوە لای بینەرەک…\nدوای ئه‌وه‌ی هاوڕێی به‌ڕێزم «مه‌ریوان قه‌فتان» كتێبی (خوێندنه‌وه له زه‌مه‌نی شێوه‌كاریدا)ی به‌دیاری بۆناردم، كه له نووسین و لێكۆڵێنه‌وه‌ی هونه‌رمه‌ندو ڕه‌خنه‌گری كورد «وه‌هبی ڕه‌سوڵ»ـه منیش به‌خۆشحاڵییه‌وه یه‌كسه‌ر ده‌ستمكرد به خوێندنه‌وه‌ی، كه له‌لایه‌ن چاپخانه‌ی پیره‌مێرده‌وه، وه‌ك (پڕۆژه‌ی قه‌فتان) به‌چاپ گه‌یه‌نراوه. ئه‌م كتێبه له (336) لاپه‌ڕه‌ی قه‌باره چوارگۆشه‌ی ڕه‌نگاوڕه‌نگ پێكدێت و به چاپێكی جوان و پوخت له ساڵی (2019) خراوه‌ته به‌رده‌ست. ئه‌مه جگه له‌وه‌ی هه‌ر یه‌ك له به‌ڕێزان «دكتۆر نه‌به‌ز بابان» و «دكتۆر محمد كنانی» پێشه‌كییان بۆ نووسیوه‌و كرۆكی بابه‌تی نێو كتێبه‌كه‌یان به‌رچاوخستووه.\nناوه‌رۆكی ئه‌م كتێبه له چه‌ند ڕاڤه‌و ڕه‌خنه‌و به‌دواداچوون و لێكۆڵینه‌وه‌یه‌كی ورد بۆ چه‌ند كارێكی هونه‌رمه‌ندانی كورد كراوه‌و له‌ڕێگه‌ی ئه‌م خوێندنه‌وه ڕه‌خنه ئامێزانه‌وه «وه‌هبی ڕه‌سوڵ» توانیوییه‌تی په‌ی به چه‌ندین دیدی هونه‌رمه‌نده‌كان به‌رێت و له چه‌ندین وێستگه‌وه له‌سه‌ر كاره‌كانیان ڕابووه‌ستێت، هه‌رچه‌نده پێشتر به‌شێكی زۆری ئه‌م بابه‌تانه‌ی نووسه‌ر له‌نێو گۆڤارو بڵاوكراوه كوردییه‌كاندا بڵاوكراونه‌ته‌وه، به‌ڵام ئه‌وه‌ی بۆ ئه‌م لێكۆڵینه‌وه‌یه جێگه‌ی هه‌ڵوه‌سته له‌سه‌ركردنه سێ بابه‌تی یه‌كه‌می نێو كتێبه‌كه‌یه، كه بۆ خوێنه‌ر نوێن و زانیارییه‌كانیش جێگه‌ی لێوردبونه‌وه‌و تێڕامانی زیاترن، چونكه ناوهێنانی هونه‌رمه‌ندێكی كورد به‌نێوی «به‌هرام كرماشانی» تازه‌یه له‌نێو كایه‌ی مێژووی هونه‌ری شێوه‌كاری كوردیدا، هه‌ربۆیه دۆزینه‌وه‌و خستنه‌ڕووی زانیاری نوێ له‌باره‌یه‌وه هه‌م له‌ڕووی تابلۆكانی و هه‌م له‌ڕووی بایۆگرافییه‌وه جێگه‌ی ستاییش و پێزانینه، كه نووسه‌رو لێكۆڵه‌ر په‌ی پێ بردووه‌و له‌نێو مۆزه جیهانییه‌كاندا تابلۆكانی چنگ خستووه‌و دواتریش به‌دوای نهێنی ژیان و شێوازی كاركردنی كه‌وتووه، كه ئه‌مه‌ش بۆ ئه‌مڕۆی مێژووی هونه‌ری شێوه‌كاری كوردی جێگه‌ی دڵخۆشییه، هه‌ر وه‌ك بۆخۆشمان ده‌زانین به‌داخه‌وه ئه‌مڕۆ ئه‌م مێژووه فه‌رامۆش و بێ به‌ها كراوه‌و كه‌مترین توێژینه‌وه‌و لێكۆڵینه‌وه‌ی له‌سه‌ر كراوه.\nشایانی باسه، وێڕای بوونی چه‌ندین ئاسته‌نگ، به‌ڵام بزاوتی هونه‌ری شێوه‌كاری له‌سه‌ر ڕێڕه‌وی پێشڕه‌وی خۆی نه‌وه‌ستاوه‌و كاری ئافراندن و پێشوه‌چوون به‌رده‌وامبووه، به‌ڵام له‌هه‌ر وێستگه‌یه‌ك و زه‌مه‌نێكدا دیدو تێڕوانینی خۆی بۆ كاتی ئه‌نجامدانه‌كه‌ی خۆی خوێندۆته‌وه‌و هه‌ژموونی هونه‌رمه‌ندیش له‌و سات و كاته‌دا به‌ڕوونی دیارو دره‌وشاوه‌بووه، هه‌ر وه‌ك چۆن هونه‌رمه‌ند و ڕه‌خنه‌گری به‌ناوبانگی عێڕاقی «د.محمد كنانی» له پێشه‌كی كتێبه‌كه‌دا ده‌ڵێت: ((بزاوتی شێوه‌كاری هاوچه‌رخ له كوردستانی عێراق، له‌و كاركردن و ئه‌زموونانه‌یدا وه‌رچه‌رخانی گه‌وره‌ی پێكهێناوه، كه پێودان و ڕێكخستنه‌كانی له‌سه‌ر ئاستی ڕێچكه‌وه به‌ره و ئاستی پانتایی بردووه.)) بێگومان ئه‌م بۆچوونه ئه‌وه ده‌سه‌لمنێنێت، كه ئه‌م بزاوته هونه‌رییه نه‌وه‌ستاوه‌و نه‌وه له‌دوای نه‌وه گواستراوه‌ته‌وه، به‌ڵام هه‌ریه‌كه‌و به‌تام و بۆی خۆی.\nگومانی تێدانییه، ئه‌م كتێبه چه‌ندین وێستگه‌و ده‌لاقه‌ی تاریكی هونه‌ری شێوه‌كاری كوردی ڕۆشن كردۆته‌وه‌و ئه‌و گومان و دڕدۆنگه‌یه‌ی له‌لای خوێنه‌ر نه‌هێشتووه. هه‌ر وه‌ك خستنه‌ڕووی كاره‌كانی هونه‌رمه‌ند «به‌هرام كرماشانی» و دواتریش چه‌ند زانیارییه‌كی نوێ له‌سه‌ر كاره هونه‌رییه‌كانی «ئه‌مین زه‌كی به‌گ» ده‌خاته‌ڕوو. له‌هه‌مانكاتیشدا به‌راوردكارییه‌ك ده‌كات له‌نێو كات و ساتی كاركردنی له‌گه‌ڵ هونه‌رمه‌ند «عه‌بدوڵا به‌گی میصباح دیوان»دا، كه ئه‌م به‌راوردكارییه ئه‌وه‌مان بۆ یه‌كلاده‌كاته، كه كامیان پێشتر كاری هونه‌ری ئه‌نجامداوه‌و دواتریش به وردی له‌سه‌ر كارو چالاكییه هونه‌رییه‌كانی هونه‌رمه‌ند «فه‌لاح حه‌سن» وه‌ستاوه‌و زۆر به‌وردی و كۆمه‌ڵێك زانیاری نه‌بیستراوی خستۆته‌ڕوو.\nله كۆتاییدا بوونی ئه‌م كتێبه له‌نێو خانه‌ی كتێبخانه‌ی كوردیدا ده‌توانێت مێژووی هونه‌ری شێوه‌كاری كوردی ڕۆشن بكاته‌وه‌و لاپه‌ڕه ون و فه‌رامۆشكراوه‌كانی بخاته‌وه به‌ر كڵاوڕۆژنه‌ی هونه‌ری شێوه‌كاری، كه به‌داخه‌وه زۆرجار جه‌نگ و بێ ده‌وڵه‌تی و بێ ده‌زگایی وایكردووه هونه‌رمه‌نده‌كانی خۆمان له‌یاد بكه‌ین و دواتریش فه‌رامۆشیان بكه‌ین. ئه‌گینا چۆن ده‌بێت خاوه‌نی سێ كۆڵیجی هونه‌رو نۆ په‌یمانگه‌ی هونه‌ره‌جوانه‌كان و دوو به‌شی په‌روه‌رده‌ی هونه‌ربین و ئه‌مه‌ش حاڵی كارو نووسینی هونه‌ری شێوه‌كاری بێت له كوردستاندا، كه ده‌بوو تا ئێسته چه‌ندین توێژینه‌وه‌و لێكۆڵینه‌وه‌ی پڕ به‌ها له‌سه‌ر مێژووی هونه‌ری شێوه‌كاری (به‌سه‌رجه‌م به‌شه‌كانییه‌وه) ئه‌نجامدراباو كتێبخانه‌ی كوردییان پێده‌وڵه‌مه‌ند كردبا، له‌گه‌ڵ ئه‌وه‌شدا وه‌زاره‌تی ڕۆشنبیریش به‌شێك له‌م كه‌مته‌رخه‌مییه‌ی به‌رده‌كه‌وێت، چونكه وه‌ك ئاشكرایه چاپكردنی كتێبی هونه‌ری ڕه‌نگاوڕه‌نگ تێچووی زۆره‌و كه‌س ناتوانێت بچێته ژێربارییه‌وه، بۆیه زۆربه‌ی كتێبه هونه‌رییه‌كانیش ڕه‌نگاوڕه‌نگن و له‌به‌ر تێچووی چاپكردنی كه‌س ناچێته ژێر به‌رپرسیاییه‌تی و ئیدی ئه‌م كتێبانه‌ش له‌نێو ڕه‌فه‌كاندا تۆزییان لێده‌نیشن. جا بۆیه ئه‌ركی وه‌زاره‌تی ڕۆشنبیرییه ئه‌و ئه‌ركه له پڕۆژه‌یه‌كی نیشتیمانیدا بخاته سه‌رشانی و جێبه‌جێی بكات. له كۆتاییشدا ده‌ستخۆشی له «وه‌هبی ڕه‌سوڵ»ـی هونه‌رمه‌ند ده‌كه‌م و ستاییشی «پڕۆژه‌ی قه‌فتان»یش ده‌كه‌م، كه ئه‌ركی چاپكردنی ئه‌م كتێبه‌یان خستۆته سه‌رشانی خۆیان. هیوادارم هونه‌رمه‌ندانی شێوه‌كار ئه‌م كتێبه بخوێننه‌وه‌و به‌م سه‌رچاوه هونه‌رییه زانیارییه‌كانیان نوێ بكه‌نه‌وه.


بەشیر حەداد: هەرێم و بەغدا نەگەنە رێككەوتن تێپەڕاندنی بودجەی 2020 زۆر زەحمەتە\nبەشیر حەداد جێگری دووەمی سەرۆكی ئەنجوومەنی نوێنەرانی عێراق\nبەشیر حەداد جێگری دووەمی سەرۆكی ئەنجوومەنی نوێنەرانی عێراق رایگەیاند كە هەرێم و بەغدا گەیشتوون بەو قەناعەتەی كە دەبێت چارەسەری ریشەیی بۆ كێشەكانی نێوان ھەردوولا بدۆزرێتەوە.\nبەشیر حەداد لە كۆنگرەیەكی رۆژنامەوانییدا راشیگەیاند: بەم نزیكانە شاندێك لە هەرێمی كوردستانەوە بەرەو بەغدا بەڕێدەكەوێت بۆ ئەوەی گفتوگۆكان برەو پێ بدەن، ئومێد وایە لە ماوەی مانگێك یان دوو مانگدا ئەو گفتوگۆییانە بگەنە ئامانج، چونكە دەزانن ماوەیەكە پڕۆژە بوودجەی ساڵی 2020ی عێراق كاری لەسەر دەكرێت و چاوەڕوان دەكرێت لە كۆتایی ئەمساڵدا پڕۆژەكە بێتە پەرلەمان، جا تا ئەو كاتە ئەگەر گفتوگۆكانی نێوان ھەرێمی كوردستان و حكوومەتی بەغدا نەگاتە ئەنجامێك بەڕاستی تێپەڕاندنی بوودجەی ساڵی 2020 لە عێراقدا زۆر زەحمەتە".\nجێگری دووەمی سەرۆكی ئەنجوومەنی نوێنەرانی عێراق، بەشیر حەداد ئەوەیشی گوت كە "بوودجەی ساڵی 2019 وەكو خۆی جێبەجێ دەكرێت، بەڵام بۆ بوودجەی ساڵی 2020 ئەوەی كورد دەیەوێت مافە دەستووری و یاساییەكانییەتی، ئەگەر بەغدا گەرەنتی ئەوەی كرد كە مافەكانی كوردستان بدات ئەوا هەرێمی كوردستان پابەندی بەجێگەیاندنی ئەركەكانی دەبێت".\nبەشیر حەداد سەبارەت بە مووچەی مووچەخۆانی ھەرێمی كوردستان گوتی: "بۆ ساڵی 2019 ھەموو مووچەكان وەكو خۆیان دێن ئەگەر چەند رۆژێك دوابكەون یان نا، بەڵام دێن تا كۆتایی ئەمساڵ".\nجێگری دووەمی سەرۆكی ئەنجوومەنی نوێنەرانی عێراق سەبارەت بە ئاساییكردنەوەی دۆخی ناوچە كێشە لەسەرەكانیش وتی: "لێژنەیەك بۆ ئەو مەبەستە دروستكراوە و ماوەیەكە كار دەكات و بەسەرپەرشتی نەتەوە یەكگرتووەكان كاری باشیان كردووە و زۆرینەی كێشە و پرسەكان یەكلایی كراونەتەوە و بەشێكی كەمیان ماوە و ئومێد دەكەین ئەوانەش چارەسەر بكرێن".\nجێگری سه‌رۆكی په‌رله‌مان پێشنیازی لابردنی پشووی قوتابخانه‌كان ده‌كات


به بڕیاری ئه‌نجومه‌نی وه‌زیران بۆ خۆپارستن له نه‌خۆشی كۆڕۆنا ده‌كرێته پشوو | زانكۆی سه‌لاحه‌دین-هه‌ولێر\nخوێندن له زانكۆ\nكارگێڕی و ئابوری\nپه‌روه‌رده‌ی جه‌سته‌يى و زانسته وه‌رزشيه‌كان\n  پێڕست\nڕاگه‌یاندنه‌كانی زانكۆی سه‌لاحه‌دین\nبه بڕیاری ئه‌نجومه‌نی وه‌زیران بۆ خۆپارستن له نه‌خۆشی كۆڕۆنا ده‌كرێته پشوو\nڕەشەمێ, پێجشەممە 27, 2020\nئاگاداری گشت قوتابیانی گشت كۆلێژه‌كانی زانكۆمان ده‌كه‌ینه‌وه كه‌وا به بڕیاری ئه‌نجومه‌نی وه‌زیران بۆ خۆپارستن له نه‌خۆشی كۆڕۆنا له رۆژی 29 شوباتی 2020 تا 31ی ئاداری 2020 ده‌كرێته پشوو و رۆژی 1/4/2020 پڕۆسه‌ی خوێندن ده‌ستپێده‌كاته‌وه.\nبڕیارەكانی كۆبونەوەی ئەنجومەنی وەزیرانی هەرێمی کوردستان :\nرۆژانە زانیاریی دروست و رێنمایی پێویست لە رێگەی دەزگاکانی راگەیاندنەوە بە رای گشتی بدرێت.\nلە رۆژی چوارشەممە رێکەوتی 2020/2/26 لە سەرجەم ناوەندەکانی خوێندن و قوتابخانە و باخچەو پەیمانگا حکومی و تایبەتییەکانی هەرێمی کوردستان تا رۆژی 2020/3/10 بکرێتە پشوو.\nلە سەرجەم زانکۆ و پەیمانگاکانی سەر بە وەزارەتی خوێندنی باڵا و توێژینەوەی زانستی (حکومی و تایبەتەکان) لە ڕۆژی شەممە ڕێکەوتی ٢٠٢٠/٢/٢٩ تاوەکو ڕۆژی سێشەممە ڕێکەوتـی ٢٠٢٠/٣/٣١ دەبێتە پشـووی فەرمی (کە ڕۆژانی ١١ - ٢٠٢٠/٣/٢٣ لەخۆ دەگرێت وەک پشووی ساڵانەی خوێندن لە بەهار)، و ڕۆژی چوارشەممە ٢٠٢٠/٤/١ خوێندن لەو شوێنانە دەستپێدەکاتەوە.\nبڕیاردرا گەشتی ناپێویست لە نێوخۆی هەرێمی کوردستان ، یان ئەو گەشتیارانەی لە شارەکانی دیکەی عێراق دێنە هەرێم بۆ ماوەیەکی دیاریکراو سنووردار بکرێت و پشکنینی پێویستیش بۆ هەموو ئەو گەشتیارانە بکرێت کە دێنە ناو سنوورەکانی هەرێمی کوردستان .\nبە هیچ شێوەیەک رێگە بە قۆرخکردن و گرانکردنی شتومەک لە بازاڕەکانی هەرێمی کوردستان نادرێت و رێوشوێنی یاسایی تووند بەرامبەر سەرپێچیکاران دەگیرێتەبەر. چاوپۆشیش لە پشکنینی پزیشکی ئەوانەش ناکرێت کە دێنە ناو هەرێمی کوردستانەوە.\nحکومەتی هەرێم دڵنیایی دەدات کە گشت پێداویستییەکانی هاووڵاتییان دابین دەکات وجموجۆڵی بازرگانی بەردەوام دەبێت بە رەچاوکردنی رێنماییە تەندروستییەکان.\nئەنجومەنی وەزیران، وەزارەتی دارایی و ئابووری راسپارد کە پێداویستی پارێزگاکان و ئیدارە سەربەخۆکان دابین بکات. پێشنیارەکانی هەردوو وەزارەتی ناوخۆ و تەندروستیش پەسەند کران و هەردوو وەزارەتەکە راسپێردران بۆ جێبەجێکردنیان.\nئەنجومەنی وەزیران داوا لە هاووڵاتیانیش دەکات کە هاوکاری جێبەجێکردنی پلان و رێنماییەکانی دامودەزگا پەیوەندیدارەکانی حکومەت بن و رێنماییەکانی خۆپارێزییش لەبەرچاوبگرن و جێبەجێی بکەن.\nچاڵاککردنی ئیمێڵی قوتابیان 4 هەفتە ago\nڕاگەیاندنی سکولارشپ یه‌ك مانگ ago\nئاگاداریەک بۆ مامۆستایان وقوتابیانی زانکۆی سەلاحەدین 2 مانگ ago\nراگەیاندنێک لە دیداری کۆدەوە 2 مانگ ago\nڕێنماییەکان بۆ خۆپاراستن لە ڤایرۆسی کۆڕۆنا 4 مانگ ago\nهه‌واڵنامه‌ی فه‌رمی زانكۆی سه‌لاحه‌دین\nڕێگای كه‌ركوك، هه‌ولێر\nهه‌رێمی كوردستان، عێڕاق\nكۆ‌دی پۆسته: 44001\nباوكان و خێزان\nگراند وپرۆژه ئه‌كادیمیه‌كان\nته‌ندروستی و سه‌لامه‌تی


چوار شه‌ممه 15 حوزه‌یران 22 - 22:24\nدوو کەشتی نەوتهەڵگری ئێرانی گەیشتنە کەناراوەکانی سووریا\nهەواڵەکانی جیهانی ئیسلام؛ دوو کەشتی هەڵگری نەوتی ئێران کە بەرەو سووریا بەڕێکەوت بوون گەیشتنە بەندەری بانیاس.\nچوار شه‌ممه 15 حوزه‌یران 22 - 11:39\nوەزیری بەرگری رژێمی زایۆنیستی بە ئاماژە بە هەوڵەکانی ئەم ڕژێمە بۆ پەرەپێدان بە پێوەندییەکانی لەگەڵ هەندێک لە وڵاتانی ناوچەکە، داوای پێکهێنانی هاوپەیمانییەکی ناوچەیی لە دژی ئێران بە سەرۆکایەتی ئەمریکا کرد.\nدوو شه‌ممه 13 حوزه‌یران 22 - 22:14\nلێدوانی نادۆستانەی وەزیری دەرەوەی عێراق بەرامبەر بە ئێران!!\nوەزیری دەرەوەی عێراق لە چاوپێکەوتنی لە گەڵ کەناڵێکی میسری، لە لێدوانێکی نادۆستانەدا وتی کە قسەی نوێ لە بەغداوە دەگاتە تاران.


کاردانەوەکان دژى تاقیکردنەوە مووشەکییەکەى ئێران زیاد دەبن | ROJnews\nکاردانەوەکان دژى تاقیکردنەوە مووشەکییەکەى ئێران زیاد دەبن\nسێشەممە, 4 ديس 2018 - 10:57\nنوێنەری تایبەتی سەرۆکى ئەمریکا بۆ کاروباری ئێران داوای لە وڵاتانی ئەوروپا کردووە سزای ئێران بدەن لەسەر بەرنامە مووشەکییەکەی، بڕیار وایە ئەمڕۆش ئەنجومەنى ئاسایش، لەسەر داواى فەرەنسا و بەریتانیا تاقیکردنەوە موشەکییەکى ئێران ئیدانە بکات، هەروەها چەندین وڵاتى دیکەش لەسەر ئەو پرسە هەڵوێستیان دەربڕیوە.\nحکومەتى ئێران، لە ماوەى ڕابردوودا تاقیکرنەوەیەکى مووشەکى بالستیکى ماوە مامناوەندى ئەنجامدا، کە تواناى هەڵگرتنى کڵاوەى ئەتۆمى هەیە و دەتوانێت بەشێک لە خاکى ئەوروپا و تەواوى ڕۆژهەڵاتى ناوڕاست بکاتە ئامانج.\nبرایان هۆک، نوێنەری تایبەتی سەرۆکى ئەمریکا بۆ کاروباری ئێران، وتوویەتى، کە ئێران هەڕەشەیەکی جددییە بۆ سەر جیهان و هەموو ڕۆژێکیش ئەو هەڕەشەیە گەشە دەکات، هەروەها دەڵێت: واشینتون چاوەڕی دەکات ئەوروپا هەندێک سزا بەسەر ئێراندا بسەپێنێت،چونکە فشارەکانى ئەمریکا دژی ئێران بە هاوڕێیەتی ئەوروپییەکان کاریگەرتر دەبێت.\nهاوکات، ئانژ وۆندر موڵ، وتەبێژی وەزارەتی دەرەوەی فەرەنسا دوێنی تاقیکردنەوە مووشەکیەکەی ئێران-ى بە کارێکی هاندەرانە وەسفکرد و بە پێچەوانەی بڕیارنامەکەی ژمارە ٢٢٣١ی نەتەوەیەکگرتووەکان ناوی برد.\nئەمڕۆش باڵیوزی ئیسرائیل لە نەتەوە یەکگرتووەکان، داوای کردووە هەموو جیهان دژی بەرنامەمووشەکییەکەی ئێران کار بکەن، هەروەها داوای کردووە ئەنجومەنی ئاسایش ئەو کارەی ئێران شەرمەزار بکات.\nدوێنێش ماریا ئدیبار وتەبێژی وەزارەتی دەرەوەی ئەڵمانیا تاقیکردنەوە مووشەکییەکەی ئێرانی سەرکونە کرد و داوای کرد ئێران خۆی لەو کارانە دوور بگرێت.\nبڕیار وایە ئەنجومەنى ئاسایش، ئەمڕۆ دانیشتنێکى داخراو ئەنجامبدات لەسەر داواى بەریتانیا و فەڕەنسا، و ئیدانەى تاقیکردنەوە موشەکییەکەى ئێران بکەن.\nهەناردەکردنی نەوتی ئێران ٨٠٪ کەمیکردووە\nدوای گەمارۆکانی ئەمریکا و هەڵگرتنی ماوەی لێخۆشبوون لەسەر هەشت وڵات بۆ بازرگانی لەگەڵ ئێران، هەناردەکردنی نەوتی ئێران ٨٠٪ دابەزیوە و گەیشتووەتە کەمتر لە ٥٠٠ هەزار بەرمیل لە...\n18 ماي - 10:26\nترامپ هیوادارە شەڕ ڕوونەدات و ئیرانیش هیوای بە دانوستان نەماوە\nلە کاتێکدا مەترسیی هێرشی ئەمریکا بۆسەر ئێران بووەتە ڕۆژەڤی هەموو جیهان، هەروەها گۆڕانکارییەکانی ناوچەکە بووەبە مانشێتی هەموو ڕاگەیاندنەکانی جیهان، ترامپ هیوای خواستووە، شەڕ لە...\n17 ماي - 10:02\nئەڵمانیا مەشق و ڕاهێنانی سەربازیی لە عێراق ڕاگرت\nبەپێی هەواڵێکی ئاژانسی ڕۆیتەرز، ئەڵمانیا مەشق و ڕاهێنانی سەربازی لە عێراق ڕاگرت.\n15 ماي - 15:29\nئەمریکا داوا لە کارمەندەکانی دەکات عێراق و هەرێم جێبهێڵن\nئه‌مریكا فه‌رمانی بۆ بەشێک لە كارمه‌ندانی نوێنه‌رایه‌تییه‌كانی خۆی له عیراق و هه‌رێمی كوردستان ده‌كرد، له شوێنی كاره‌كانیان بكشێنێته‌وه و بگه‌ڕێنه‌وه ئه‌مریكا.\n15 ماي - 11:46\n15 ماي - 09:42


فیلمی (مێشه‌وانه‌که) یان به ئه‌ڵمانی(Der Imker)، که تا ئێستا پینج خه‌ڵاتی جیهانی به‌ده‌ست هێناوه. له زۆرێک سینه‌ماکانی ئه‌وروپا نیشان دراوه و به سیدیش له هه‌ندێک له کتێبخانه‌کاندا ده‌ست ده‌که‌وێت، فیلمێکی سینه‌مایی دۆکیۆمێنتاریی سویسرییه و له لایه‌ن ده‌رهێنه‌ری به توانای کورد (مانۆ خه‌لیل)ه‌وه به هاوکاری ده‌زگای ته‌له‌فزیۆن و رادیۆی سویسرا (SRF) ساڵی ٢٠١٣به‌رهه‌م هاتوه، دیمه‌نه‌کانی فیلمه‌که له نێو سویسرا (ده‌وروبه‌ری بازل و نێو شاخه‌کانی ئه‌ڵپ) هه‌روه‌ها باکوری کوردستان وێنه‌گیراون. کاتی فیلمه‌که ١٠٨ ده‌قه‌یه. ئاخافتنه‌کان به زمانی کوردیی کرمانجی و ئه‌ڵمانییه، ژێرنوسی به زمانه‌کانی ئه‌ڵمانی، فه‌ره‌نسی، ئینگلیزی و ئیتالی بۆ کراوه، بینه‌ر ده‌توانێت یه‌کێکیان هه‌ڵبژێرێت.\nچیرۆکه‌که‌ی باس له سه‌ربورده‌ی مام برایم گه‌زه‌ر ده‌کات، که خۆی ڕۆڵی سه‌ره‌کی تێیدا هه‌یه. مام برایم که پیاوێکی ٦٥ ساڵه‌ی دنیادیده و قاڵبو و خاراوی نێو خه‌م و ئازار و مه‌ینه‌تییه‌کانی ژیانه، خه‌ڵکی باکوری کوردستان، ناوچه‌ی مه‌رعه‌شه. وه‌ک هه‌ر که‌سێکی کاسب له گونده‌که‌ی خۆی له باکوری کوردستان / تورکیا له مناڵییه‌وه خه‌ریکی پیشه‌ی مێشه‌وانی (هه‌نگه‌وانی) بووه له‌وێ ٥٠٠مێشی هه‌بووه. ساڵانه قازانجێکی باشی کردوه، هه‌ر بۆیه که‌سێکی زۆر شاره‌زا و کارامه و زانایه له‌و بواره‌دا، به جۆرێک په‌یوه‌ندییه‌کی رۆحی له‌گه‌ڵ هه‌نگ و سروشتدا په‌یدا کردوه. سه‌ره‌ڕای ئه‌مه که‌سێکی رۆحسوکه و زۆر زوو ده‌چێته دڵه‌وه، ده‌توانێت به‌و ئه‌ڵمانییه که‌مه‌ی که فێریبووه، زۆر زوو په‌یوه‌ندی له‌گه‌ڵ خه‌ڵکی سویسرادا دروست بکات. ئه‌و له دیمه‌نێکی فیلمه‌که‌دا ده‌ڵێت ( من مرۆڤم خۆش ده‌وێت به گشتی، گه‌ر تۆ که‌سێکت خۆش ویست، با نه‌شی ناسی ئه‌ویش خۆشی ده‌وێیت، ئه‌مه له سیمایدا ده‌خوێنیته‌وه، ئیتر به‌مجۆره په‌یوه‌ندی ئاسانه).\nئه‌م پیاوه، که له ده‌مار و قه‌ڵشی ده‌سته‌کانی و چرچ و لۆچی سیما و قژه ماشی و برنجییه‌که‌یدا چه‌ندان ئاه و حه‌سره‌ت و لاپه‌ڕه‌ی نه‌خوێندراو ده‌بینین و هه‌ست پێ ده‌که‌ین، نمونه‌ی مرۆڤێکی دنیادیده و به ئه‌زمون و کۆڵنه‌ده‌ره، پێشتر کوڕ و کچێکی بوونه‌ته گه‌ریللا و خه‌بات بۆ ئازادی ده‌که‌ن، کچه‌که‌ی له شاخ شه‌هید ده‌بێت، دوو مناڵی تریشیان له زیندان گیان له ده‌ست ده‌ده‌ن، مام برایم گه‌زه‌ر خۆشی حه‌وت ساڵ له حکومه‌ت قاچاخ ده‌بێت و خۆی ده‌شارێته‌وه، چونکه رژێمی تورکیا داوای لێ ده‌کات سیخوڕیان بۆ بکات و ئه‌میش ڕازی نابێت. ژنه‌که‌ی به‌رگه‌ی ئه‌م هه‌موو که‌سه‌ر و بێمروه‌تییه ناگرێت و له داخ و مه‌راقدا خۆی ده‌کوژێت. پاشان مام برایم له‌رێگه‌ی کچێکی تریه‌وه که له سویسرا نیشته‌جێیه، داوای په‌نابه‌ری بۆ ده‌کات و په‌سه‌ند ده‌کرێت، ئیتر ناوبراو دێته سویسرا و ژیانی لێره ده‌ست پێده‌کاته‌وه.\nله شوقه‌یه‌کی بچوکدا له شاری بازل ده‌ژێت، ژیانێکی ساده، ماڵه‌که‌ی به وێنه‌ی شه‌هیده‌کانی رازاندۆته‌وه، ئومێدی به ژیان زۆره، هه‌وڵ ده‌دات نه‌وه‌که‌ی (کچه‌زاکه‌ی)، که هێشتا زۆر مناڵه فێری مێشه‌وانی بکات، بۆیه به‌رده‌وام ده‌یبات بۆ لای میشه‌کانی. ئه‌و سیفاتی کورده‌واری هه‌ڵسوکه‌وت و خواردن و خه‌وتنی وازلێنه‌هێناوه. لای ئه‌و مرۆڤ و سروشت لێکجیاناکرێنه‌وه، هه‌نگ نزیکترین هاورێیه لای، ته‌نانه‌ت کاتێک له نێو هه‌نگه‌کان و سندوقی مێشه‌کان کار ده‌کات هیچ سه‌رکڵاو و ده‌ستکێش و به‌رگێکی تایبه‌ت ناکاته به‌ری!\nکێشه و مه‌ینه‌تییه‌کانی ژیان لێره‌ش وازی لێ ناهێنن. زۆری بۆ ده‌هێنن کار بکات، به‌ڵام ئه‌م هه‌ر حه‌زی به مێشه‌وانی واته پیشه‌که‌ی خۆیه‌تی. داموده‌زگای ناوچه‌که وه‌ک هه‌ر په‌نابه‌رێکی تر که کارناکه‌ن، ئه‌م ناچار ده‌که‌ن کارێک (بۆ به‌گه‌ڕخستنی له بازاڕی کاردا) له کارخانه‌یه‌کدا بکات، به‌ڵام ئه‌م هه‌موو خولیا و ئاره‌زووی پیشه کۆنه‌که‌یه‌تی، که په‌روه‌رده‌کردنی مێش و مێشه‌وانییه، له کاتێکدا ئه‌م پیشه‌یه وه‌ک پیشه‌یه‌کی سه‌ره‌کی له‌م وڵاته‌دا نه‌ناسراوه و بگره وه‌ک خولیا و ئاره‌زومه‌ندییه‌ک لێی ده‌ڕوانرێت. دواتر ئه‌م خانه‌نشین ده‌کرێت و ئیتر ئه‌م هه‌وڵ ده‌دات له‌گه‌ڵ چه‌ند خێزانێکی که هه‌نگیان هه‌یه رێکبکه‌وێت و خۆبه‌خشانه ئه‌م کاره بکات، پاشان به هه‌ر قه‌رز و قۆڵه‌یه‌ک بووه ده پانزه مێش ده‌کرێت و به‌خێویان ده‌کات و خۆی بۆیان ته‌رخان ده‌کات، رۆژێک کاتێک چاو به لاپه‌ڕه‌کانی رۆژنامه‌ی ئوزگیور پۆله‌تیکا (رۆژنامه‌یه‌که‌ی هه‌فتانه‌یه به زمانی تورکی له لایه‌ن ته‌ڤگه‌ری باکوره‌وه چاپ ده‌کرێت و به هه‌موو ئه‌وروپا و وڵاتانی جیهاندا بڵاوده‌کرێته‌وه) ده‌خشێنێت، له‌پڕ وێنه‌ی کوڕه گه‌ریللاکه‌ی (عه‌لی) ده‌بینێت له نێو وێنه‌ی شه‌هیده‌کاندا، که ئه‌ویش تازه شه‌هید بووه!!.... ئه‌مه پشکۆیه‌کی تر ده‌نێت به رۆحی ناوبراوه‌وه، به‌ڵام هه‌ر کۆڵ نادات.\nمانۆ خه‌لیل ده‌ڵێت (کاتێک له ڤیستیڤاڵی سینه‌مای سۆڵه‌تورن مام برایم بینی فیلمه‌که نمایش کرا و خه‌ڵاتمان وه‌رگرت، رووی کرده من و گوتی: ئیتر خه‌مم نییه، گه‌ر بشمرم، چونکه چیرۆکی ژیانم و ده‌رده‌سه‌رییه‌کانم نابه‌مه ژێر گڵ له‌گه‌ڵ خۆم، به‌ڵکو کراون به فیلم و هه‌زاران که‌س ده‌یان بینێت).\nدیاره پێش دوو ساڵێک ئه‌م فیلمه‌م بینیبوو، سه‌رسام بووم به و ویست (ئیراده) و بڕوا و وره به‌رزه‌ی ئه‌م پیاوه به هیممه‌ته ، حه‌زم ده‌کرد خۆشی له نزیکه‌وه ببینم، به‌رێکه‌وت پێش چه‌ند هه‌فته‌یه‌ک له شاری بازل له بۆنه‌یه‌کی نه‌ته‌وه‌ییدا بۆ یه‌که‌مجار ناوبراوم بینی و خۆم پێ ناساند و گوتم مام برایم فیلمه‌که‌تانم بینیوه، ته‌واوی چیرۆکی ژیانتان ده‌زانم، سه‌رسامم به هیممه‌ت و ئازایه‌تیتان، ناوبراو زۆر خۆشحاڵ بوو، به کرمانجییه‌کی ره‌وان گوتی: هه‌ڤاڵ ئه‌ز گه‌له‌ک که‌یفخوه‌ش بووم، چیرۆک زیادن، ئه‌مما هه‌می نایه‌نه زمان و نابته فیلم. مه کوردان هه‌می ژیانا خۆوه چیرۆکه.\nبه‌ڕای من سه‌رکه‌وتنی ئه‌م فیلمه له راستی چیرۆکه‌که‌ی و له‌وه‌شدایه، که بێ شه‌رمکردن و سڵکردنه‌وه وێنه‌ی دیمه‌نه‌کان گیراوه، وه‌ک ئه‌وه‌ی کامێرا دانه‌نرا بێت و تۆمار نه‌کرێت، بۆ نمونه، زۆر ده‌گمه‌نه که‌سێکی کورد له ته‌مه‌نی ٦٥ ساڵیدا له‌به‌ده‌م کامێرا به شۆرتێکه‌وه له چه‌مێکدا خۆی بشوات. جگه له‌مه‌ش جوانی ئه‌م فیلمه دۆکیۆمێنتارییه له کۆڵنه‌دان و خه‌باتی به‌رده‌وامی کوردێک بۆ ژیان و ئازادیدا خۆی ده‌بینێته‌وه.\nمانۆ خه‌لیل له چاوپێکه‌وتنێکدا ده‌ڵێت (ده‌کرێت مرۆڤ هه‌رچی هه‌یه له ژیانیدا له ده‌ستی بدات، ماڵ و سامان، که‌سوکار و ...هتد، به‌ڵام گرنگ کۆڵ نه‌دانه، گرنگ تێکۆشان و به‌رده‌وامییه، گرنگ بێهیوا نه‌بوونه، مام برایم نمونه‌ی ئه‌م جۆره که‌سه‌یه، په‌یامی من ئه‌مه‌یه...).\nمانۆ خەلیل خەڵکی رۆژئاوای کوردستانە و سالانێکی زۆرە لە سویسرا نیشتەجێیە، تا ئێستا كاری دەرهێنانی بۆ نزیکەی 20 فیلم كردووە، دوایین فیلمەكانی ئەمانە بوون: "پەرەسێلکە"، "ئەنفال" ، "داڤێد تولهیلدان" ، "زیندانەكەم، ماڵەكەم" ، "باخچەكانی بەهەشت".\nده‌توانن بۆ بینینی چه‌ند دیمه‌نێک له‌م فیلمه کلیکی ئه‌م لینکه بکه‌ن:\nئیخوانی کوردیی یان لقی ئه‌که‌په‌ی کوردستان؟\nنایانه‌وێت یان شه‌رم ده‌که‌ن، که به ئاشکرا داکۆکیی لێ بکه‌ن\nفیلمی مێشه‌وانه‌که (Der Imker)


كارگەكانی بەرهەمهێنانی چیمەنتۆ لە موسڵ دەخرێنەوەكار - Kirkuknow\nكارگەكانی بەرهەمهێنانی چیمەنتۆ لە موسڵ دەخرێنەوەكار\nموسڵ، سەرەتای 2018، بەگەڕخستنەوەی كارگەكانی چمەنتۆ لە سنوری نەینەوا فۆتۆ: كۆمپانیای گشتی چیمەنتۆی عیراقی\nبەرهەمهێنانی چیمەنتۆی ناوخۆیی، لە دوو كارگەی سنوری پارێزگای موسڵ دەستیپێكردەوە، دوای چاككردنەوەی زیانەكانی شەڕی چەند ساڵە و دوبارە بە گەڕخستنەوەیان.\nكۆمپانیای گشتی بۆ چیمەنتۆ لە عیراق، لە راگەیەندراوێكدا بڵاویكردەوە هەردوو كارگەی حەمام عەلیلی نوێ و حەدیا لە بازاڕی بەرهەمهێنانی موسڵ، جارێكیتر بەگەڕخراونەتەوە لەلایەن تیمی وەزارەتی پیشەسازی و كانزاكانی حكومەتی ناوەندی.\nحەسەن موحسین، بەرێوەبەری ئەو كۆمپانیایە دەڵێت كاری چاككردنەوە و دوبارە بە گەڕخستنەوەی تەواوەتی كارگەكانی موسڵ بەردەوامی هەیە، لە ئێستاشدا بەرهەمهێنانی چیمەنتۆی كیسە دەستیپێكردۆتەوە و بەرهەمەكەش رەوانەی بازاڕەكان كراوە.\nئاماژەی بەوەشدا بەردەوام لە هەوڵەكان بۆ بەگەڕخستنەوەی كۆمەڵگەی بادوش، كە سێ كارگە لە خۆدەگرێت و زیانی زۆریان پێگەیشت لەلایەن داعشەوە، پلانەكانیش ئەوەیە لە نیوەی سەرەتای ئەمساڵ بكرێتەوە.\nژێرخانی گشتی و زۆربەی ناوەندە بازرگانییەكان نەینەوا، بەهۆی هێرشی داعش و شەڕی ئەو رێَكخراوەوە زیانی زۆریان پێگەیشت، دوای كۆنتڕۆڵكردنەوەی تەواوی ناوچەكەش لە مانگەكانی كۆتایی 2017دا پرۆسەی ئاوەدانكردنەوە دەستیپێكردووە.


ئامانجی پەدەکە لە تۆمەتبارکردنی پەکەکە چییە؟ – کوردی – RojNews.News\n01/12/2021 - 2:53:50 pm\nپەدەکە هەوڵەکانی بۆ دروستکردنی کێشە لەنێوان یەنەکە و پەکەکە چڕ کردووەتەوە و هەر دۆخێک بۆ یەنەکە بێتە پێشەوە لە ڕێگای بەرپرسانی حزبەکەی لە حکومەت و میدیاکانەوە هەوڵ دەدات پەکەکەی پێ تۆمەتبار بکات و کێشە لەنێویاندا دروست بکات.\nلە ماوەی ڕابردوو پەدەکە لە هەندێک ناوچە شەڕی چەکداریی لەگەڵ گەریلاکانی پەکەکە ئەنجامدا، دواتر بە ناوی وەزارەتی پێشمەرگەوە ڕاگەیەندراوی بڵاودەکردەوە بەهۆی ئەوەی وەزیری ئەو وەزارەتە لە پشکی یەنەکەیە.\nدوای ئەو ڕووداوانە بەرپرسانی یەنەکە بە ئاشکرا ڕایانگەیاند، ئەوان ئامادە نین شەڕی براکوژیی ئەنجام دەبەن، بۆیە ئەو هەوڵانەی پەدەکە شکستی هێنا و دڵنیا بوو لەوەی، کە ناتوانێت بە تەنها خۆی شەڕ لەگەڵ پەکەکە ئەنجام بدات، ئەمەش دەوڵەتی تورکی نیگەران کرد.\nپەدەکە هەوڵەکانی لەوێدا نەوەستاند، بەردەوام هەر دۆخێکی ناوخۆیی و ناوچەیی بۆ یەنەکە بێتە پێشەوە، هەوڵ دەدات بە شێوەیەک سیناریۆکان دابڕێژێت، کە دەستی پەکەکەی تێدایە و ئەوان لەدژی یەنەکە کار دەکەن، بەڵام هەتا ئێستا ئەو کارەشی سەری نەگرتووە.\nکێشە ناوخۆییەکانی یەنەکە\nلەدوای ڕووداوەکانی ناوخۆی یەکێتی نیشتیمانی کوردستان (یەنەکە) و دروست بوونی کێشە لە نێوان هاوسەرۆکانی ئەو حزبەدا، پەدەکە لە ڕێی میدیاکانیەوە ڕاستەوخۆ کاری لەسەر ئەوە دەکرد، کە گوایە پەکەکە پشتیوانی لایەنێکیان دەکات دژی لایەنەکەی دیکە، تا ئەو کاتەی لە هەڵبژاردنەکاندا جەمیل بایک، هاوسەرۆکی دەستەی بەڕێوەبەریی کۆماجڤاکێن کوردستان (کەجەکە) ڕایگەیاند “لەم بارودۆخەدا دووژمن دەیەوێت بە زیادکردنی هێرشەکانی، بە قووڵکردنەوەی ئاڵۆزیی و گەورەکردنی کێشەکانی ناو یەنەکە، خەڵک لە یەکتر دوور بخاتەوە و بەمشێوەیە یەنەکە ئەنجامێکی بەهێز لەو هەڵبژاردنە وەرنەگرێت تا لە ناوچەکانی یەنەکەدا هەندێک پیلانی خۆی جێبەجێ بکات”.\nهەر ئەو کاتە بایک داوای کرد، لایەنگرانی یەنەکە و دەرەوەی یەنەکە سەرەڕای هەموو جیاوازییەکی بیرکردنەوەییان، هەوڵبدەن یەنەکە لەم هەڵبژاردنەدا سەربکەوێت و دەستکەوتێکی بەهێزی هەبێت.\nئەو قسانەی جەیل بایک و دەنگدانی تەڤگەری ئازادیی کۆمەڵگەی کوردستان، بە کاندیدەکانی یەنەکە لەو ناوچانەی خۆی کاندیدی نەبوو بیرۆکەی دژایەتی پەکەکەی لەنێو کێشە ناوخۆییەکانی ئەو حزبەی هەڵوەشاندەوە و چیتر پەدەکە ئەو کارتەی بەدەستەوە نەما.\nکۆچبەرانی بیلاڕووس و دەستی پەکەکە\nلەگەڵ دروستبوونی شەپۆلێکی کۆچ لە هەرێمی کوردستان بەرەو وڵاتانی ئەوروپا، ڕۆژی ١٠ی تشرینی دووەم بە سەرپەرشتیی ڕێبەر ئەحمەد، وەزیری ناوخۆ کۆبوونەیەک لەسەر دیاردەی کۆچ و دۆخی کۆچبەران لە نێوان سنورەکانی بێلاڕووسیا و پۆڵەندا، لەگەڵ لایەنە پەیوەندیدارەکان لە حکومەتی هەرێمی کوردستان ڕێکخرا، دواتر سەفین دزەیی، بەرپرسی فەرمانگەی پەیوەندییەکانی دەرەوەی حکومەتی هەرێمی کوردستان لە کۆنگرەیەکی ڕۆژنامەوانییدا لەگەڵ وتەبێژی حکومەتدا وتی: پەکەکە هۆکارە بۆ کۆچی گەنجان بۆ دەرەوەی وڵات.\nئەو پەکەکەی تۆمەتبار کرد بە کاری قاچاغچێتی و بازرگانیکردن بە مرۆڤەوە، بەڵام هیچ بەڵگەیەکی ئاشکرا نەکرد جگە لەوەی وتی ئەو خەڵکانەی لەناو کۆچبەرەکانەوە قسە دەکەن بە ئاڕاستەی پەکەکە قسە دەکەن.\nهەرچەندە کۆمیتەی پەیوەندیەکانی پەکەکە بە ڕاگەیەندراوێکی فەرمی وەڵامی دایەوە، بەڵام پەدەکە هەر سووربوو لەسەر قسەکانی و ئێوارەی ١٤ تشرینی دووەم ئەنجومەنی ئاسایشی هەرێم ڕاگەیەندراوێکی بڵاوکردەوە وتیایدا وتی: بەشێک لەو هاوڵاتیانە لە لایەن پەکەکە و کۆمەڵێک قاچاغچی و هەندێ کۆمپانیای گەشتوگوزار و هەندێک بازرگانی سیاسی ئیستیغلال کراون، کە بەهانەی جۆراوجۆر بخەنە روو و تۆمەت ببەخشنەوە بە هەرێمی کوردستان بۆ ئەوەی دۆسیەی وەرگرتنیان لەو وڵاتانە بەهێزتر بکەن.\nجگە لەوەش هاوکاتی ئەوە مەسرور بارزانی سەرۆکی حکومەتی هەرێم لە تویتەر بە ناڕاوستەوخۆ هێمای بە پەکەکە کرد و ڕایگەیاند: هه‌موو ئه‌وانه‌ی ئێستا لە سەر سنوورەکانی یەکێتی ئەوروپادان. باشکردنی بارودۆخیان، بەرپرسیاریەتییەکی هاوبەشی هه‌موومانه. ئه‌وان له لایه‌ن قاچاخچی و بازرگانانی مرۆڤ و چه‌ند تۆڕێكی ده‌ره‌كی فریودراون.\nهەر ئەوکات کۆچبەران لە بیلاڕووسیا و ئەوانەشی کە گەڕانەوە لە فڕۆکەخانەوە وەڵامی بانگەشەکانی پەدەکەیان دایەوە و ئەو قسانەیان بە ناڕاست ناوبرد، ئەوان ڕایانگەیاند، کە خراپی دۆخی ئابووریی و نەبوونی ئازادیی ڕادەربڕین، گەندەڵیی و خراپیی سیستمی حوکمڕانیی هۆکاری کۆچی ئەوانە، قسەکانی بەرپرسانی پەدەکە لە تۆڕە کۆمەڵایەتییەکانیش بوو بە مایەی گاڵتەجاڕیی و وەک نوکتە باس دەکرا.\nلەگەڵ خۆپیشاندانەکانی چەند ڕۆژی ڕابردووی خوێندکاران لە هەرێمی کوردستان و سنوری پارێزگای سلێمانی، جارێکی دیکە بەرپرسان و میدیاکانی پەدەکە هەوڵیاندا یەنەکە و پەکەکە ڕوبەڕوی یەکتری بکەنەوە، هەر بۆیە لە سۆشیال میدیا ساختەکانیانەوە بەردەوام بانگەشەی ئەوەیان دەکرد، کە پەکەکە گەریلاکانی بە جلی مەدەنییەوە هێناوەتە سنووری سلێمانی و ئامادەی کردوون بۆ ئەوەی لە دۆخی ئاڵۆزدا هێرش بکەنە سەر یەنەکە.\nجگە لەوەش لەڕێگای بەرپرسانی حکومەتەوە هەوڵیدا خۆپیشاندەران و ئاراستە گۆڕینی خۆپیشاندانەکان بخاتە ئەستۆی پەکەکە و بۆ نمونە ڕۆژی ٢٩ی ئەم مانگە دیندار زێباری، ڕێکخەری ڕاسپاردە نێودەوڵەتیەکان وتی: پەکەکە ئەو ئۆرگانەیە کە دەستێکی درێژی هەبووە لە خۆپیشاندانەکانی زاخۆ و سلێمانی لە سۆشیال میدیای خۆی لە کەوادری خۆی دەستێکی درێژی هەبووە لە تێکدانی خۆپیشاندانەکان.\nپێشتریش دوو گەنج کە نامیلکەیەکیان لەسەر خۆپیشاندان بڵاوکردبویەوە تۆمەتباری کردن بەوەی کە پەکەکەن، بەڵام ئەو دوو گەنجە ڕەتیانکردەوە ئەوان هیچ پەیوەندیەکایان بەو حزبەوە هەبێت.\nپەدەکە چی لە یەنەکە دەوێت؟\nخەمی پەدەکە نە سلێمانیە و نە یەنەکە، ئەوەی دەردەکەوێت بەشدارییپێکردنی یەنەکەیە لە هاوکاریکردنی سوپای تورک، بۆ ئەوەی وەک حکومەتی هەرێمی کوردستان پشتیوانی سوپای داگیرکەری تورک بکەن و دژی گەریلاکانی پەکەکە شەڕ بکەن.\nهەرچەندە لە ڕابردووشدا هەندێک سەرچاوەی نافەرمی باسیان لەوەکرد، کە پەدەکە چەندین جار داوای کردووە لە یەنەکە قبوڵی بکات تەنها بەناوی حکومەتی هەرێمەوە شەڕی پەکەکە بکەن، ئیتر ئەو حزبە بەشداریی نەکات، بەڵکو چەتەکانی ڕۆژ و زێرەڤانی بەکار دەهێنێت لەو شەڕەدا، هەر ئەو سەرچاوانە باسیان لەوەکرد کە ئەو دوایەی پەدەکە لەلایەن بڕیار بەدەستانی یەنەکەوە بە توندی ڕەتکراونەتەوە.


بارستە هەوایەکی فێنک ڕوو لە ناوچەکەمان دەکات و بارانیش لە ناوچە جیاجیاکان دەبارێت – لڤین پرێس\nبارستە هەوایەکی فێنک ڕوو لە ناوچەکەمان دەکات و بارانیش لە ناوچە جیاجیاکان دەبارێت\nبارستە هەوایەکی فێنک روو لە ناوچەکەمان دەکات، باران بارینیش لە ناوچە جیا جیاکان دەبارێت، سنوری پارێزگای سلێمانی ئاستی باران بارینی کەمێک زیاتر دەبێت\nبەرێوەبەرایەتی گشتی کەشناسی و بومەلەرزەزانی هەرێمی کوردستان، لە ڕاگەیەندراوێکدا لە هەژماری فەرمی خۆی لە تۆڕی کۆمەڵایەتی فەیسبووک، ڕایگەیاندووە،” ئەم شەو بارستە هەوایەکی فێنک روو لە ناوچەکەمان دەکات لەگەڵ کاریگەری ئەم بارستە هەوایە باران بارینیش لە ناوچە جیا جیاکان دەبارێت لە کاتەکانی بەیانی زوو رۆژی سێ شەم.”\nهەروەها ئاشکرای کردووە،”سنوری پارێزگای سلێمانی ئاستی باران بارینی کەمێک زیاتر دەبێت پاشان سنوری پارێزگای هەولێریش دەگرێتەوە لەگەڵ باران بارینەکە هەورە تریشقەشی لەگەڵ دەبێت و هەندێ ناوچەش ئەگەری بەرزبوونەوەی تۆزێکی سووکی دەبێت کاریگەری ئەم ناسەقامگیریە لەکەشی ناوچەکەمان تاوەکو ئێوارەی رۆژی سێ شەممە بەردەوامی دەبێت.”\nئاماژەی بەوەیشداوە کە،”نزمترین پلەکانی گەرمی بەیانی زوو رۆژی سێ شەم لەتەواوی ناوچەکەمان بەچەند پلەیەک روو لەنزم بوونەوە دەکات.”\nبەڕێوەبەرایەتی گشتی کەشناسی و بومەلەرزەزانی هەرێمی کوردستان پێشبینییەکانی کەش و هەوای بڵاوکردەوە و ڕایگەیاندووە،” بەپێی پێشبینییەکانی کەشناسی ئەمڕۆ ( ٢٤ / ٥ / ٢٠٢١ ) لە پارێزگای هەولێر بەرزترین پلەی گەرما ٣٣ و نزمترین پلەی گەرما ٢٠ پلە دەبێت، لە سلێمانی بەرزترین پلەی گەرما  ٣٣ و نزمترین پلەی گەرما ٢٠ پلە دەبێت، لە پارێزگای دهۆک بەرزترین پلەی گەرما ٣١ و نزمترین پلەی گەرما ١٨ پلە دەبێت و لە پارێزگای کەرکوک بەرزترین پلەی گەرما ٣٥ و نزمترین پلەی گەرما ٢٢ پلە دەبێت .\nلە بەشێکی تری ڕاگەیەندراوەکەی بەڕێوەبەرایەتی گشتی کەشناسی و بومەلەرزەزانی هەرێمی کوردستان هاتووە سبەی ( ٢٥ / ٥ / ٢٠٢١ ) لە پارێزگای هەولێر بەرزترین پلەی گەرما ٣١ و نزمترین پلەی گەرما ١٧ پلە دەبێت، لە سلێمانی بەرزترین پلەی گەرما  ٣٢ و نزمترین پلەی گەرما ١٧ پلە دەبێت، لە پارێزگای دهۆک بەرزترین پلەی گەرما ٣٠ و نزمترین پلەی گەرما ١٦ پلە دەبێت و لە پارێزگای کەرکوک بەرزترین پلەی گەرما ٣٤ و نزمترین پلەی گەرما ٢١ پلە دەبێت .\nلاهور شێخ جەنگی داوا لە لایەنگرانی حزبەکەی دەکات وێنەی هەڵنەواسن\nزۆرینەی گەڕەکەکانی شاری سلێمانی بێ ئاو دەبن


ئاگر به فوو ده‌کوژێته‌وه؟ ! …. ن/جه‌لال قادر – Denegkan\nئاگر به فوو ده‌کوژێته‌وه؟ ! …. ن/جه‌لال قادر\nbyjalal\tJuly 31, 2009\tچیرۆک\nبوو به ئاگرێکی زشت و زه‌به‌لاح ده‌ستی بۆ هه‌رشتێک ده‌برد ده‌یسووتانت تا ده‌هات گه و‌ره‌تر و سامناکتر ده‌بوو . ئه‌مه خه‌ون نه‌بوو چه‌ند جارێ ئاوی به خۆی دا ده‌کرد هه‌لده‌کڕووزاو ئاوه‌که ده‌بوو به هه‌ڵم. سه‌یر بوو ڕۆژانه خه‌لک ده‌هاتن سه‌ردانی ده‌کرد و وه‌سفی ئه‌م ئاگره زشته‌یان ده‌کرد پاله‌وانی ئه‌م ئاگره بووه جێ سه‌ڕسوورمانی هه‌مووان:\nسه‌ره‌تا ئاگره‌که په‌ڕتووک و کتێبخانه‌کانی سووتاند پاشان په‌نجه‌ی نوسه‌ره‌کانی شکاند خوێنه‌واره‌کانی کوێر کرد. تابلۆکانی سووتاند هونه‌رمه‌نده‌کانی کرد به خه‌لووز . ده‌نگه‌کانی لال کرد و گوێچکه‌کانی که‌ڕکردن. دارستانی سووتاند و گیانله‌به‌ره‌کانی کرد به تکه و که‌باب ومه‌زه‌و گه‌عده کچکه‌کانی شارده‌وه‌و ژنه‌کانی به کراسی بووکێنییه‌وه سووتاند. ئه‌م ئاگره هه‌موو شتێکی سووتاند که‌چی تا ده‌هات خه‌لکی له دیاری کۆده‌بوونه‌وه.\nخوا و ئیبلیس له‌م ئاگره بێزار بوون شه‌نسێکیان دا به مرۆڤ تا ئاگره‌که بکوژێنه‌وه لافاویان هه‌لساند که‌چی خه‌لکه‌که که‌شتی نوحی بۆ دروست کرد له لافاو ڕزگاری کرد به‌م جۆره ئه‌م ئاگره ئه‌گه‌ر کۆرپه‌شیان بسووتێنێ هه‌ر ده‌یپارێزن و ده‌یپه‌رستن.\nئێستا ئاگره‌که زه‌وی داگیر کردووه خه‌ریکه له‌گه‌ل خۆردا شه‌ڕبکات مرۆڤه‌کان لێی ده‌ترسن خواو شه‌یتانش تووڕه‌ن و سه‌ریان لێشواوه نازانن سه‌رچاوه‌ی ئه‌م ئاگره له کوێوه هاتووه.\nمن ده‌ستم شۆری بوو که بتوانم ئه‌م ئاگره بکووژێنمه‌وه چاوه‌ڕووانی سووتانم ده‌کرد به‌لام شێتێک له گه‌ڕه‌ک هه‌بوو فووی له ئاگره‌که ده‌کرد ئه‌و خه‌لکه‌ش پیده‌که‌نین..من بۆ دواجار به شێته‌که‌م وت؛\n– بۆ فوو ده‌که‌ی؟\n– ئه‌مه‌وێ بزانێ من لێی ناترسم!\n– خۆزگه ده‌مزانی چۆن ده‌کوژێته‌وه؟\nشێته‌که وه‌لامی دامه‌وه:\n– – من ده‌زانم!\n– – چۆن؟\n– به ئاگره‌که بلێ ئێمه تۆمان خۆش ده‌وێ حه‌ز ده‌که‌ین به هه‌ر مالێ پارچه‌یه‌ک ئاگر ببه‌خشی. ئه‌و کات ئاگره‌که له‌ت له‌ت ده‌بێ به فوویه‌ک ده‌کوژێته‌وه!\nPrevious به‌ڵێن بده…… كاوه‌ی خه‌سره‌وكاوانی\nNext سه‌باره‌ت به تیرۆركردن و سووتاندنی كتێب و چاپه‌مه‌نی


ئەحمەدی حاجی ڕەشید: عێراق سەرپەرشتی داهاتی هەرێم بكات بوژانەوە دروست دەبێت | ROJnews\nئەحمەدی حاجی ڕەشید: عێراق سەرپەرشتی داهاتی هەرێم بكات بوژانەوە دروست دەبێت\nهەینی, 27 أكت 2017 - 11:01\nبریاردەری لێژنەی دارایی ئەنجومەنی نوێنەرانی عێراق دەڵێت، كە ئەو ڕووداوانەی ڕوویدا چاوەڕوانكراو بوون، هەڵەی كورد ئەوەبوو كە كاتی خۆی بە ڕێككەوتن ئەو ناوچانەی وەرنەگرت، دەشڵێت: ئەگەر حكومەتی عێراق سەرپەرشتی داهاتی هەرێم بكات، شایستە داراییەكانی هەرێم بدات، بوژانەوەیەك لە هەرێمدا دروست دەبێت، بەڵام ئەگەر بەهانە بدۆزێتەوە ئەم ئاستەنگە ئابوورییە هەر دەمێنێت.\nئەحمەدی حاجی ڕەشید، ئەندامی ئەنجومەنی نوێنەرانی عێراق، لە فراكسیۆنی كۆمەڵی ئیسلامی كوردستان و بریاردەری لێژنەی دارایی ئەنجومەنی نوێنەرانی عێراق، لەم چاوپێكەوتنەی ڕۆژنیوزدا وەڵامی چەند پرسێكی گرنگ دەداتەوە لەبارەی ئەو ڕووداوانەی ڕوویاندا لەنێوان هەرێم و بەغدا و ئایندەی پەیوەندییەكانی هەرێمی كوردستان و بەغدا و ئایندەی ئابوری هەرێمی كوردستان وهەڵبژاردنەكانی داهاتووی عێراق.\nبارودۆخی ئێستای عێراق چۆن دەبینن؟\n"كێشەكان لەسەر خاك و بەشداری سیاسی و پشكی هەرێمە لە داهاتدا"\nئەحمەدی حاجی ڕەشید: لەڕاستیدا بارودۆخی ئێستای عێراق چاوەڕوانكراو بوو، لەبەرئەوەی كورد بەردەوام سێ كێشەی لەگەڵ حكومەتە یەك لەدوای یەكەكانی عێراقدا هەبوو، كە بریتی بوو لە كێشەكانی خاك و كێشەی بەشداری دەسەڵاتی سیاسی، كە بنەمای نییە و بەجێ هێڵدراوە بۆ ڕێككەوتنی سیاسی، كێشەی سێهەم كێشەی بەشی هەرێمی كوردستانە لە داهاتی وڵاتدا، لەسەر ئەم سێ خاڵە بەردەوام كێشە لەنێوان حكومەتی عێراق و هەرێمدا ڕوو دەدەن.\nئەوەی كە ڕوویدا تا چەند یاسایی و دەستووری بوو؟\n"ئێستا عێراق باس لە دەستوور ناكات باس لە باڵانسی هێز دەكات"\nئەحمەدی حاجی ڕەشید: ئەو ناوچانە بە ناوچەی جێناكۆك ناسێندراون، كورد ماوەیەكی زۆر داوای دەكرد چارەنووسی ئەم ناوچانە یەكلایی بكرێنەوە، بەڵام دوای هاتنی داعش، سوپای عێراق ئەم ناوچانەی چۆڵ كرد وپێشمەرگە پڕی كردەوە، گرفتەكە لێرەدایە، دەبوو پێشمەرگە بە ڕێكەوتنی نووسراو واژۆكراو ئەو ناوچانەی وەرگرتبایە، یان دەبوو بەسەرپەرشتی لایەنێكی نێودەوڵەتی كارەكە بكرایە، چونكە پێشمەرگە ئەو ناوچانەی بەخوێن پاراستووە، ئێستا حكومەتی هەرێم هیچ بەڵگەیەكی نییە كە ئەوناوچانەی چۆن وەرگرتووە، دەسەڵاتی كوردی هەمیشە سیاسەتی ئەمری واقعی جێبەجێ كردووە، سایسەتی ئەمری واقعیش بەردەوام نابێت و پەیوەندی بە باڵانسی هێزەوە هەیە، كاتێك كورد هێزی هەبووە لەوێ بوون، بەڵام كاتێك عێراق نزیك دەبێتەوە لە كۆتایی داعش و هێز پەیدا دەكات، دەیەوێت بگەڕێتەوە ئەو ناوچانە، خاڵێكی تر ئەوەیە كە پارتی و یەكێتی هیچ گوێ ناگرن لە خەڵكی شارەزا و دامەزراوە فەرمییەكان، ئەم كارە دەبوو لە پەرلەمانەوە بكرایە، دەبوو هێزە سیاسییەكان لە نزیكەوە ئاگاداری ئەو ڕێككەوتنە بوونایە.\nئەو گۆڕانکارییانە پەیوەندیان بە ریفراندۆمەوە هەبوو یان پاکتاو کردنی کێشە کۆنەکانە؟\n"بەهانە درا بەدەست حکومەتی عێراقە بۆ گەڕانەوە بۆ ئەو ناوچانە"\nئەحمەدی حاجی ڕەشید: لەبەر ئەوەی هەرێمی كوردستان ڕیفراندۆمی كرد، بەمە بەهانەی دا بەدەست حكومەتی عێراقەوە بۆ گەڕانەوە بۆ ئەو ناوچانە، لەلایەكی ترەوە هەرێم دۆستە نێودەوڵەتییەكانی لەدەست دا، لە دەستووردا دیاری نەكراوە كە عێراق یان هەرێم دەبێت ناوچە جێناكۆكەكان بەڕێوە بەرێت، بەڵام ئێستا عێراق باس لە دەستوور ناكات باس لە باڵانسی هێز دەكات، پێش ئەم ڕووداوانە هەرێم نەوتێكی زۆری ڕەوانەی بازاڕەكانی دەرەوە دەكرد، بەڵام مووچەی پێنەدەدرا.\nئێستا حكومەتی ناوەندی دەستی بەسەر زۆربەی داهاتەكانی هەرێمدا گرتووە، ئایندەی مووچە خۆران و ئابووری هەرێم چی بەسەر دێت؟\nئەحمەدی حاجی ڕەشید: هەرێمی كوردستان دەیوت شەش سەد بۆ 650 هەزار بەرمیل نەوتی ڕۆژانە دەفرۆشێت، بەڵام بەهۆی ئەوەی كە شەفاف نییە و دادپەروەری نەبووە، نەیتوانیوە باڵانسی ئابووری خۆی ڕابگرێت، گەڕانەوەی هێزە عێراقییەكان بۆ ئەو ناوچانە هەرچەند لەڕووی ئابوورییەوە باشیش بێت، بەڵام شكۆی نەتەوەیەك شكا، هەرچەند شكۆی سیاسییەكان شكاوە، كە باسی 7/3/1991 دەكەین باسی شكۆی نەتەوەیەك دەكەین کە ڕاپەڕینی کردووە، بەڵام كەباسی 16/10/2017 دەكەین باسی شكانی شكۆی نەتەوەیەك دەكەین.\nمن زیاتر مەبەستم لە ڕووە ئابوورییەكەی بوو، بەو پێیەی تۆ سەرۆكی لێژنەی ئابوری ئەنجومەنی نوێنەرانی عێراقیت؟\n"ئەگەر حكومەتی عێراق سەرپەرشتی داهات بكات و پابەند بێت بە مافە داراییەكانی هەرێمەوە، جۆرێك لە بوژانەوەی ئابووری ڕوودەدات"\nئەحمەدی حاجی ڕەشید: حكومەتی هەرێم لەكاتێكدا سەرپەرشتی داهاتی كردووە، نەیتوانیوە خۆشگوزەرانی ئابووری بۆ هاوڵاتیانی هەرێم دابین بكات، بەڵام پێش 2013 كە حكومەتی عێراق سەرپەرشتی دەكرد دۆخی ئابووری هەرێم باش بوو، ئەگەر حكومەتی عێراق سەرپەرشتی داهات و دابەشكردنی داهات بكات وەك پێش 2013، کە بەپێی یاسا و دەستوور دەبێت پابەند بێت بە دابینكردنی مووچە لەكاتی خۆیدا، هەر مافێكی ئابووری تاكی عێراق بگرێتەوە تاكی هەرێمیش دەگرێتەوە، هەربۆیە ئەگەر حكومەتی عێراق سەرپەرشتی داهات بكات و پابەند بێت بە مافە داراییەكانی هەرێمەوە، جۆرێك لە بوژانەوەی ئابووری ڕوودەدات، بەڵام ئەگەر بەهانە بدۆزێتەوە ئەم ئاستەنگە ئابوورییە هەر دەمێنێت.\nدەبێت چی بكرێت بۆ ئەوەی حكومەتی عێراق پابەند بێت بە مافە دارایی و سیاسییەكانی هەرێمی كوردستانەوە؟\n"دەبێت كۆمەڵ و گۆڕان و بەشێك لە یەكێتی مامەڵەیەكی ڕاستەخۆ لەگەڵ بەغدادا بكەن"\nئەحمەدی حاجی ڕەشید: دەبێت هەوڵی بۆ بدرێت لەلایەن لایەنە سیاسییەكانەوە، بەتاییبەت ئەو لایەنانەی كە لەبەغدا ماونەتەوە، كە كۆمەڵی ئیسلامی و بزووتنەوەی گۆڕان و كۆمەڵێكی زۆر لە یەكێتی، دەبێت ئەم سێ لایەنە دەستەوەستان نەوەستن لەبەرامبەر ئەوەی لە هەرێمی كوردستاندا ڕوویداوە، مامەڵەیەكی ڕاستەخۆ لەگەڵ بەغدادا بكەن و ناچاری بكەن كە پابەند بێت بە دەستوورەوە.\nبودجەی ساڵی 2018 دەبێت ئامادە بكرێت لەم ماوەیەدا، مافە داراییەكانی هەرێمی كوردستانی چۆن تێدا جێدەكرێتەوە؟\n"پێویستمان بەڕێككەوتنێكی نوێ هەیە"\nئەحمەدی حاجی ڕەشید: ئەو ڕێككەوتنەی كە لە 2015 و 2016 و 2017 دا هەبوو تا ئێستا بەردەوامە، ئەویش ئەوەیە كە حكومەتی هەرێم 550 هەزار بەرمیل نەوت لەڕێگەی سۆمۆوە بنێرێت و ئەوانیش بودجەی 17%ی هەرێم بنێرن، بەڵام ئێستا پێویستمان بەڕێككەوتنێكی نوێ هەیە، ئەگەر حكومەتی هەرێم نەتوانێت دەروازە سنورییەكان بەكار بهێنێت ئەوا دەبێت هەموو نەوتی كوردستان لەڕێگەی سۆمۆوە بنێردرێت، ئەوكات دەبێت حكومەتی عێراق بودجەی هەرێمی كوردستان بدات.\nبودجەی 2018 كەی ڕەوانەی ئەنجومەنی نوێنەرانی عێراق دەكرێت؟\nئەحمەدی حاجی ڕەشیدا: بریار وایە لە هەفتەی داهاتووە وە دەست بەئامادەكردنی بكرێت، بەڵام بەگشتی حكومەتی عێراق بارودۆخی ئابووی باش نییە، تاوەكو ئێستا لە ڕێگەی قەرزەوە درێژەی بە بارودۆخی ئابووری خۆی داوە.\nحكومەتی هەرێم ئەڵێت 28 ملیار دۆلار قەرزارە، حكومەتی عێراق چەند قەرزارە؟\nئەحمەدی حاجی ڕەشید: داتاكان بڵاو ناكەمەوە ئێستا، لەبەرئەوەی دەمەوێت لە كاتێكی تردا بە پاكێجێكی تەواو ئاشكرای بكەم.\nدەبێت لە مانگی پێنجی ساڵی داهاتوودا هەڵبژاردن بكرێت، كورد بەشداری لەو هەڵبژاردنەدا دەكات؟\n"بە بڕوای من هەڵبژاردن لە عێراقدا دوادەكەوێت"\nئەحمەدی حاجی ڕەشیدا: بەبڕوای من هەڵبژاردن لە عێراقدا دوادەكەوێت، چونكە بارودۆخی عێراق ئاڵۆزە، سونەكان تازە هەندێك لە شارەكانی خۆیان دەست كەوتووەتەوە، ئیدارەدانی لە دەستی خۆیان نییە، هەرێمی كوردستان بەو شێوەیە، هێزەشیعەكانیش بەتەنها ناتوانن بڕیار لە هەرڵبژادن بدەن، لەلایەكی ترەوە لە عێراقدا دوو هێز بەرچاو دەكەوێت، كە یەكێكیان هێزە هەرێمییەكان پشتگیری دەكەن، هێزەكەی تریان هێزە نێودەوڵەتیەكان پشتگیری دەكەن، عەبادی كە دەوێت دووبارە بێتەوە بەسەرۆكی حكومەت، بۆیە كۆمەڵێك تاقم و گروپ لەدەوری كۆبوونەتەوە لەلایەكی تروە مالیكی هەیە، دەشیانەوێت بابەتی حەشدی شەعبی یەكلا بكەنەوە، لەبەر ئەوەی حەشدی شەعبی كاریگەری هەیە لە شەقامی عێراقدا، هەردوو گروپەكە دەیانەوێت حەشدی شەعبی بەلای خۆیاندا ڕاكێشن، لەلایەكی ترەوە دەیانەوێت حەیدەر عەبادی وەك پاڵەوان نیشان بدەن، لە بەرامبەردا مالیكی پێچەوانەی ئەو كار دەكات، ئەگەر حەشدی شەعبی ڕِێككەوتن لەگەڵ مالیكیدا بكات ئەوا عەبادی پێی خۆشە كە هەڵبژاردن دوابكەوێت، بەڵام ئەگەر وانەبێت ئەوە دەیەوێت لەكاتی خۆیدا هەڵبژاردن بكرێت.\nلەدوای ئەو ڕووداوانەی لە كەركوك و ناوچە دابڕاوەكان ڕوویاندا شكۆی كورد نەشكاوە لە ئەنجومەنی نوێنەرانی عێراقدا؟\n"ئێستا كورد لە خراپترین ئاستیایەتی لە بەغدا"\nئەحمەدی حاجی ڕەشید: پێشتر وتم كە 16/10 شكۆی نەتەوەیەك شكا، لەم خولەی پەرلەمانەوە پێگەی كورد لە بەغدا ڕۆژ بە ڕۆژ لاواز دەبوو، زۆرمان هاوار كرد بۆ هێزە سیاسییەكان، بەڵام گوێیان پێنەدا، لەبەر ئەوەی هەندێك سڵاویان لێكرابوو لەلایەن ڕاوێژكاری وڵاتانەوە، وایان ئەزانی كە ئەوە كۆتایی ڕێگاكەیە، بۆیە هیچ گوێیان لە ئێمە نەگرت، ئێستا كورد لە خراپترین ئاستیایەتی لە بەغدا.


راگەیەندراوی سەرۆكایەتییەكانی عێراق باس لە دواخستنی هەڵبژاردن ناكات\nهەرچەندە دەنگۆی دواخستنی وادەی ئەنجامدانی هەڵبژاردنی پێشوەخت لە ئارادایە، بەڵام راگەیەندراوی كۆبونەوەی سەرۆكایەتییەكانی عێراق كە كەمێك لەمەوبەر بڵاوكرایەوە هیچ ئاماژەیەك بە دواخستنی وادەی هەڵبژاردنەكە ناكات كە بڕیارە لە مانگی حوزەیرانی ئەمساڵدا بەڕێوەبچێت.\nئاوێنە: ئەمڕۆ پێنجشەممە، سەرۆكایەتییەكانی عێراق، لە كۆشكی بەغدا، بە بەشداریی بەرهەم ساڵح، سەرۆك كۆمار و مستەفا كازمی، سەرۆك وەزیران و محەمەد حەلبوسی، سەرۆكی پەرلەمان و فایەق زیدان، سەرۆكی ئەنجومەنی باڵای دادوەری كۆبونەوە.\nبەپێی راگەیەندراوی كۆبونەوەكە كە تێیدا میوانداری سەرۆك و ئەندامانی ئەنجومەنی كۆمسیارانی كۆمسیۆنی باڵای هەڵبژاردنەكان و جنین پلاسخارت، نوێنەری تایبەتی سكرتێری گشتی نەتەوە یەكگرتوەكان لە عێراق، بەڕێوەچوە، تاوتوێی دۆسیەی هەڵبژاردنی پێشوەختی داهاتو كراوە.\nبەپێی راگەیەندراوەكە لە كۆبونەوەكەدا كۆمسیۆنی هەڵبژاردنەكان خشتەی كارە تەكنیكییەكان و وادەی زەمەنی تایبەت بە ئەنجامدانی هەڵبژاردنی پێشوەخت و پابەندبونی بە هەڵبژاردنێكی پاك و دادپەروەر و چڕكردنەوەی هەوڵەكان بۆ تەواوكردنی تۆماری بایۆمەتری تەواوی دەنگدەران و هەماهەنگی بۆ زامنكردنی چاودێرییەكی نێودەوڵەتی چالاك، خستۆتەڕو.\nهەروەك كۆمسیۆن جەختی كردۆتەوە كە كاتی تەواو دەدات بۆ كاندید و هاوپەیمانییە سیاسییەكان و هێزە سیاسییە نوێكان و گەنجان بۆ تەواوكردنی رێكارەكانی تۆماریی یاسایی و پێشكەشكردنی لیستی كاندیدەكان.\nهەروەك بەگوێرەی راگەیەندراوەكە، كۆبونەوەكە جەختی كردۆتەوە لەسەر پێشكەشكردنی پشیتوانی تەواوەتی بۆ كۆمسیۆن بەهێنانەدی تەواوی پێداویستییە دەستوری و یاسایییەكانی ئەنجامدانی هەڵبژاردنی پێشوەخت بەتایبەت پێویستی دەركردنی یاسای دادگای فیدراڵی لەلایەن پەرلەمانەوەو هەروەها جێبەجێكردنی ماددەی 64ی دەستوری تایبەت بە خۆهەڵوەشاندنەوەی پەرلەمان، وەك زەمینەخۆشكردن بۆ ئەنجامدانی هەڵبژاردنەكە.\nئەوەش لەكاتێكدایە كە هەواڵی ئەوە هەیە كۆمسیۆنی باڵای هەڵبژاردنەكان داوای كردبێت كە وادەی هەڵبژاردنی پێشوەخت بۆ دوای مانگی ئەیلولی ئەمساڵ دوابخرێت.\nدەستەی دەروازە سنورییەکان داهاتی مانگی شوباتی ئاشکرا کرد\nكارنامەی دانیشتنی ڕۆژی دووشەممەی پەرلەمانی عێراق بڵاوكرایەوە \nحەسەن ڕۆحانی: یەکپارچەیی و ئارامی عێراق ئەولەویەتی ئێرانە


خواردنی چنگێك مێوژ چیمان لێدەكات ؟؟\nئەڵوەند كوێستانی 03/05/2021 - 11:18 هەواڵ/تەندروستی\nگەر ڕۆژانە چنگێك مێوژ بخۆین چیمان لێدێت ؟ ئایا مێوژ بۆ هەموو كەسێك باشە ؟ پسپۆڕێكی رووسی بەم شێوەیە باس لە سوودو زیانەكانی خواردنی مێوژ دەكات.\n(تاتیانا بۆچارۆڤا) پزیشكی پسپۆڕی كوێرە ڕژێنەكان لە رووسیا ئاماژەدەدات بە سوودو زیانەكانی خواردنی مێوژو ئەو مەترسییانەش روندەكاتەوە كە رەنگە بەهۆی زۆر خواردنی ترێی وشكەوە روبەڕووی مرۆڤ ببێتەوە.\nئەو پسپۆڕە لە لێدوانێكیدا بۆ كەناڵێكی وڵاتەكەی ئاماژەی بەوە داوە كە (100) گرام مێوژ نزیكەی (300) كالۆری دەبەخشێت، لە بەرامبەر ئەوەشدا بڕێكی زۆری شەكری تێدایە كە رێژەكەی دەگاتە (%59) لەبەر ئەوە ئامۆژگاری ئەو كەسانە دەكات كە نەخۆشی شەكرەیان هەیە یان كێشیان زۆرە بە هیچ شێوەیەك مێوژ نەخۆن، نەك هەر ئەوەندە، بەڵكو رێنمایی كەسانی لەشساغیش دەكات كە پێویستە ڕۆژانە تەنها یەك چنگ مێوژ بخۆن.\nئەو خانمە پزیشكە لەدرێژەی قەسەكانیدا ئاماژەی بە سوودەكانی مێوژداوەو ئاشكرایكردووە، مێوژ لە شیرینییەكانی تر باشترە، چونكە (%80) ی ئەو ڤیتامینانەی تێدایە كە لە ترێی تازەدا هەیە، هەروەها رێژەیەكی باشی پۆتاسیۆمی تێدایە كە پێویستە بۆ ئەركی دڵ و دەمارەكانی خوێن و گورچیلەكان، هەروەها مێوژ میزهێنەرەو یارمەتیدەرێكی باشە بۆ رزگاربوونی لەش لە ژەهرەكان و هەر (100) گرامی مێوژ (3) گرام ماددەی ئاسنی تێدایە، ئەمەش دەكاتە رێژەی (%20) ی پێویستی لەش بۆ ئەو مادەیە، هەربۆیە ئەو پسپۆڕە ڕێنمایی ئەو كەسانە دەكات كەم خوێنن یان كارەكەیان زۆر ماندوویان دەكات رۆژانە مێوژ بخۆن، چونكە سەرەڕای ئەو سوودانەی وزەیەكی باش دەدات بەلەش.\nهەروەها باس لەوەش دەكات كە مێوژ گروپی ڤیتامین B ی تێدایە كە یارمەتی ئەركەكانی كۆئەندامی دەمار دەدات هەربۆیە رۆژانە خواردنی بڕێكی كەمی مێوژ بۆ ژنانی دوووگیان زۆر بەسوودە.\nلە كۆتاییدا ئەو خانمە پزیشكە دەڵێت، توێژینەوەكان دەریانخستووە مێوژ ئاسانتر هەرس دەبێت بە بەراورد بە ترێی ساغ كە بۆ زۆر كەس دەبێتە هۆی دروستبوونی ترشەڵۆك و بای ناو سك.\nلە كۆتایشدا (تاتیانا بۆچارۆڤا) وتی: باشترین شت ئەوەیە بەر لەوەی مێوژ بخورێت بكرێتە ئاو یان بكوڵێندرێت و بكرێتە شەربەت، چونكە شەربەتی مێوژ زۆرترین بڕی مادەی خۆراكی تێدایە.


فارووق ڕۆسته‌می له سنه ده‌سبه‌سه‌ر کرا – چاونیوز\n۲۹ی جۆزەردانی , ۱۳۹۷\tهەواڵ ناردنی کۆمێنت 518 جار سەردانی ئەو بابەتە کراوە\nله درێژه‌ی ڕه‌وتی ده‌سبه‌سه‌رکردنی سه‌ره‌ڕۆیانه‌ی چالاکانی کورد، ئیتلاعاتی شاری سنه لاوێکی “خه‌ڵکی بۆریه‌ر”ی ده‌سبه‌سه‌ر کرد.\nڕۆژی دووشەممە، ٢٨ی جۆزەردان ئیداره‌ی ئیتلاعاتی شاری سنه “فاڕوق ڕۆستەمی”ی بۆ لێکۆڵینه‌وه بانگ کردووه و پاشان دەسبەسەری کردووه.\nفاڕووق ڕۆسته‌می خێزاندار و باوکی دوو منداڵە و تا ئێستا هۆکاری گرتن و شوێنی ڕوونی به‌ندکرانی ئاشکرا نه‌کراوه. ئه‌وه له کاتێکدایه که ماوه‌یه‌ک له‌وه پێش برایه‌کی ناوبراو به ناوی باقڕ ڕۆسته‌می ده‌سبه‌سه‌ر کرابوو و ئێستا دوو که‌س له‌و بنه‌ماڵه‌یه له گرتنگه‌کانی ناوه‌نده ئه‌منیه‌تییه‌کاندا چاره‌نووسیان ناڕوونه.\nشایانی باسه له سه‌ره‌تای ئه‌مساڵه‌وه تا ئێستا لانیکه‌م ۱۰۴ که‌س له کوردستان به تۆمه‌تی چالاکی ئه‌منیه‌تی و سیاسی له دژی کۆماری ئیسلامی ده‌سبه‌سه‌ر کراون که ژماره‌یه‌ک له‌وان پاش دادگایی سزای قورسی زیندانیی درێژخایه‌نیان به‌سه‌ردا سه‌پاوه.


سێ شەممە, 24 تەمموز 2012 12:36\nله چه‌ند ده‌مژمێرى پێشوودا و به‌ديارىكراوى پاش وه‌شانكردنى به‌رنامه‌ى كه‌وانه له ((كه‌ناڵى گه‌لى كوردستان))، چه‌ندين ديمه‌نى گاڵته‌جاڕى و سوكايه‌تىپێكردنى ناجۆر و ناچيزه و قێزه‌ونم پێشچاوكه‌وت، ده‌رهه‌ق به د،((فه‌رهاد پيرباڵ)) هه‌ر به‌وه‌يشه‌وه ڕانه‌وه‌ستاون ده‌ستيانداوه‌ته شێواندنى چاوپێكه‌وتنه ته‌له‌ڤزيۆنييه‌كه‌ى ناوبراو. من تێناگه‌م لايه‌نگران و هه‌وادارانى پارته سياسيه‌كان چ له ئاستى ناوه‌ند و چ له ئاستى خواره‌وه‌دا بۆ هێنده ساده و كورتبينن، بۆ هێنده شه‌ڕه‌نگێزانه ته‌عبير له ڕق و بوغز و كينه‌ى خۆيان ده‌كه‌ن ؟!، له‌پێناو چيدا ڕووى مرۆيى خۆيان بۆ حيزبه بێفيكرو بێ دوونيا بينى سيخناخ له كارى گه‌مژانه ناشرين ده‌كه‌ن؟. ئه‌م هاوڕێ به‌ڕيزانه كه‌نگێ ده‌ستهه‌ڵده‌گرن له خۆساده‌كردنه‌وه و خۆكردنه ئامراز و لێبووك و بووكه‌ڵه‌ى حيزب ئيدى بۆمن گرنگ نيه ئه‌ميان ئه‌و حيزبى ئاينى بێت ئه‌م يان ئه‌و هێزى ئۆپۆزيسيۆن بێت ... بۆچوونم وايه "به‌هێزى مرۆڤه‌كان له‌وه‌دا نيه له‌شكركێشى به‌گه‌مژه‌يى بكه‌ن، لێ شه‌هامه‌تى ئاده‌مييه‌كان له‌وه‌دايه تاچه‌ند ده‌بن به‌ئاوێنه‌ى مرۆڤه‌كه‌ى ناوه‌وه‌ى خۆيان و نماينده‌ى كه‌سێتى خۆيان ده‌كه‌ن".\nئه‌وه‌ى مايه‌ى نيگه‌رانييه له‌نێو ته‌ره‌فگيرانى ئه‌م پارته ناسياسيه ديوه‌خانئاسايانه‌ى كوردستاندا ، په‌يى به جۆرێك له ڕاهێنان و په‌روه‌رده‌كردنى لايه‌نگره‌كانياندا ده‌كرێت كه چۆنا و چۆن وه‌ك مه‌شقپێدانه‌وه‌ى هۆش به‌لايه‌نگيرانيان ئێژن،:" تۆله له‌وانه بكه‌نه‌وه ده‌بنه مايه‌يى زيان بۆ حيزبمان گه‌رهات و هه‌ركه‌سێك ڕۆژێك له ڕۆژان زيانى به‌حيزب گه‌ياند چۆنهايى ، تۆڵه‌ى لێ ده‌كه‌نه‌وه و له ئه‌خلاقياتى خودى ئه‌و كه‌سه ده‌ده‌ن كه زيان گه‌يه‌نه‌ره به حيزب". به‌كورتى حيزب فێرى ئه‌وه‌يان ده‌كات كه‌سێك تۆزقاڵێك زيانى به حيزب گه‌يان ئه‌وا ده‌بێت ئێوه له‌كۆمه‌ڵگه‌دا بيكه‌ن به‌په‌ندى زه‌مانه و نه‌فره‌تبارانى بكه‌ن.، وه‌ك چۆن بينيمان ((فه‌رهاد)) له سه‌روه‌ختى بانگه‌شه‌ى هه‌ڵبژاردنه‌كان و خۆپيشاندانه‌كانى 17ى فێبرايه‌ر، چه‌ند هه‌ڵوێستێكى چاوه‌ڕواننه‌كراوى وه‌رگرت به‌لاى خوێنه‌ره كانييه‌وه ده‌رهه‌ق به‌خۆنيشانده‌ران و به‌ديوى ئه‌و ديويشيدا پشتگيرى مه‌سعود بارزانى كرد بۆ بوون به‌سه‌رۆكى هه‌رێم.\nبه‌ڵام پرسيارى جه‌وهه‌رى و ئه‌ساسى لێره‌دايه، بۆچى هه‌ميشه چه‌كى ئه‌و كه‌سانه‌ى ده‌ره‌قه‌تى تواناى نووسه‌رێك نايه‌ن ده‌هۆڵى بۆ ده‌كوتن و گه‌ڕه‌كيانه((موجه‌مه‌عات))ئاسا وه‌ڵامى ده‌ده‌نه‌وه،من به‌ش به‌حاڵى خۆم تاهه‌نووكه ئه‌و پرسياره‌م له‌خۆم نه‌كردووه كه ده‌بێت من نووسه‌رێكم خوێنده‌وه ئيدى ده‌بێت ئه‌و نووسه‌ره تا ئه‌ندازه‌يه‌كى زۆر دوونيا بينى و بيرو بۆچوونه‌كانى له‌منه‌وه نێزيك بێت، كه‌سێك هاوزه‌مان (( ماكياڤيلى و سوقرات و ماركيز و ڤارگاس و شيخۆف)) ده‌خوێنێته‌وه، ئه‌و جياوازيه گه‌ورانه به‌ديده‌كات له ديدو ڕانينى نووسه‌رانى ناوهێنراودا، ئايا خوێنه‌رانى فه‌رهاد پيرباڵ تاهه‌نووكه پرسيويه‌تى ئه‌مانه سه‌ربه‌كام به‌ره بوونه له‌سه‌نگه‌رى ميلله‌ت دا بوونه يان ده‌سه‌ڵات، كه‌سێك شۆڵۆخۆف و دێستۆيى ڤێسكى ده‌خوێنێته‌وه، بۆ ديدڕۆشنكردنه‌وه‌ى خودى خۆيى ده‌يخوێنێته‌وه يان هێنانى تێكست بۆ سه‌نگه‌رى خۆيى؟ گه‌ر جيهانبينى به‌رته‌سكى خوێنه‌ره‌كانمان به‌مشێوه‌يه بێت گه‌ر ديد لێڵى خوێنه‌رانى فه‌رهاد به‌م عاقاره‌يا بڕوات ده‌بێت ئه‌و پرسياره بكه‌ين كام له خوێنه‌رانى فه‌رهاد شاره‌زاييه‌كه‌ى باشيان له ڕێبازه ئه‌دىبييه‌كاندا هه‌يه؟ ئاخۆ شتێكى ئه‌گه‌ر كه‌ميشبێت له‌باره‌ى ئه‌ده‌بى سوريالييه‌وه ده‌زانن يان خوێندوويانه‌ته‌وه، ئه‌م به‌نه‌فره‌تكردن و ته‌كفيركردن و به‌ده‌عه‌جانكردنى نووسه‌ران هيچ نيه جگه له‌گه‌مژه‌ييه‌كى ماڵوێرانكه‌ر.


12:10 - 01/06/2020\nسیاسیەكان رۆژی منداڵانیشیان دابەش كردووە\nلەبەشێك لە وڵاتانی جیهان ئەمرۆ رۆژی منداڵانە و لەبەشێكی تری وڵاتانیش 20/11ی هەموو ساڵێك رۆژی جیهانی منداڵانە، پەیسەرپرێس لەم راپۆرتەدا دۆخی منداڵانی جیهان دەخاتە روو.\nبێگەردی منداڵان و تێكەڵكردنیان بەدونیای گەورەكان\nئەگەر چی دونیای منداڵان دونیایەكی پر لە پاكی و بێگەردیە، بەڵام لەلایەن گەورەكانەوە تێكەڵ بەململانێكان كراوە، بەشێوەیەكی گشتی لە زۆرینەی وڵاتانی جیهان رۆژی منداڵان هەیە، بەڵام ئەمە تارادەیەك بەپێی سیستمی سیاسی و ئاستی رۆشنبیری و شارستانی گەلان گۆرانكاری بەسەر چۆنیەتی یادكردنەوە و رۆژەكەیەوە هەیە.\nلەبەشێك لەوڵاتان یەكی حوزەیران رۆژی جیهانی مندالانە\nرۆژی یەكی حوزەیران لەزۆرینەی ئەو وڵاتانەی سەر بەیەكێتی سۆڤیەت بوون رۆژی جیهانی منداڵانە، و لەساڵی 1950 وە لەو وڵاتانە بەبۆنەی رۆژی جیهانی منداڵانەوە ئاهەنگ دەگێردرێت، دیاریكردنی ئەم رۆژە لەكۆنگرەی نێودەوڵەتی یەكێتی ئافرەتان دیاریكرا كە لە 4/11/1949 لەشاری مۆسكۆ بەسترا، تائێستاش ئەو رۆژە لە وڵاتە شیوعیەكان و هاوپەیمانەكانی پێشووی سۆڤیەت یاد دەكرێتەوە.\nلەبەشێكی وڵاتان 20 كانونی دووەم رۆژی جیهانی منداڵانە\nلەبەشێك لەوڵاتانی ئەوروپا و ئەفریقا رۆژی 20 ی كانونی دووەم رۆژی جیهانی منداڵانە، ئەوەش لەسەر راسپاردەی نەتەوەیەكگرتووەكان لەساڵی 1954 وە، هەنگاوەكەی نەتەوەیەكگرتووەكان بۆ هۆشیاركردنەوە و باشكردنی دۆخی منداڵانە لەسەرتاسەری جیهان، لەو رۆژەدا و لەساڵی 1959 دا كۆمەڵەی گشتی نەتەوەیەكگرتووەكان جارنامەی مافەكانی منداڵانی راگەیاند، و لەهەمان رۆژی ساڵی 1989 دا كۆمەڵەی گشتی نەتەوەیەكگرتووەكان رێككەوتنی مافەكانی منداڵانی راگەیاند.\nلەوڵاتانی تر رۆژی منداڵان كاتێكی ترە\nبەشێوەیەكی گشتی وڵاتانی جیهان لە 50 رۆژی جیاوازدا جەژنی منداڵان دەكەنەوە و بەشێكیان پابەندی ئەو رۆژە نین كە لەلایەن نەتەوەیەكگرتووەكانەوە راگەیەندراوە.\nدۆخی منداڵان لە ئێستادا\nبەپێی راپۆرتێكی رێكخراوی یونسێفی سەر بەنەتەوەیەكگرتووەكان كە لەسەرەتای ئەم ساڵدا بڵاوكراوەتەوە لەساڵی 2018 دا 2ملیۆن و 500 هەزار منداڵ لە مانگی یەكەمی تەمەنیاندا مردوون و سێیەكی ئەوانەش لە رۆژی یەكەمی لەدایك بوونیاندا گیانیان لەدەستداوە، بەهۆكار گەلێك كە تواندرێت رێگری لەمردنیان بكرێت، هەروەها ساڵانە زیاتر لە 2ملیۆن و 500 هەزار منداڵ بە مردووی لەدایك دەبن.\nمنداڵ و كاركردن\nلەبەشێكی زۆر وڵاتان منداڵان دەخرێنە بەركار و بەرپرسیاریەتی بەخێوكردنی خێزانیان دەخرێتە ئەستۆ، بەوەش لە بەسەربردنی تەمەنی منداڵی بەشێوە سروشتیەكەی بێبەش دەكرێن، هەروەها بەهۆی كاركردنەوە ئاستەنگ بۆ خوێندنیان دروست دەبێت و بەهۆیەوە بەشێكیان ناچار دەبن دەستبەرداری چونە خوێندنگا بن، جگە لەوەی كاركردن زیان بەلایەنی كۆمەڵایەتی و دەرونی و عەقڵی و جەستەیی منداڵ دەگەیەنێت، لەگەڵ ئەوەی كاركردنی منداڵان بەیاسا لە تەواوی وڵاتانی جیهان قەدەغەكراوە، بەڵام كاری هونەر و كاری خێزانی بەدەركراون لەو قەدەغەیە.\nبەپێی راپۆرتی بانكی نێودەوڵەتی رێژەی كارپێكردنی منداڵان لەسەر ئاستی جیهانی لە 25% وە بۆ 10% دابەزیوە لەنێوان ساڵانی 1960-2003، بەڵام لەگەڵ ئەوەشدا هێشتا ژمارەیەكی زۆری منداڵان لەجیهاندا كاریان پێدەكرێت، بەپێی راپۆرتی رێكخراوی كاری نێودەوڵەتی نزیكەی 168 ملیۆن منداڵ كەتەمەنیان لەنێوان 5 بۆ 17 ساڵیدا بووە لەساڵی 2013 دا كاریان كردووە، بەپێی چەند ئامارێكی تر لەئێستادا رێژەكە بۆ 218 ملیۆن منداڵ بەرزبۆتەوە، و لەو ژمارەیەش 73 ملیۆن منداڵ لەو شوێنانە كار دەكەن كە مەترسی بۆسەریان هەیە.\nدۆخی منداڵان لەعێراق\nبەپێی راپۆرتی رێكخراوی یونسێف نزیكەی 7 ملیۆن منداڵی عێراقی كە دەكاتە سێیەكی كۆی منداڵانی ئەو وڵاتە پێویستیان بەهاوكاری هەیە و بەشێك لەو منداڵانەش وازیان لەخوێندن هێناوە، هەروەها بەپێی راپۆرتی كۆمسیۆنی مافی مرۆڤ لەعێراق لە هاوینی ساڵی 2014 وە رێژەی كاركردنی منداڵان زیادیكردووە، بەهۆی ئەوەی شەڕی رێكخراوی تیرۆرستی داعش لەعێراق سێ ملیۆن و 500 هەزار ئاوارەی لێكەوتەۆتەوە. بەپێی ئاماری وەزارەتی پەروەردەی عێراق لەساڵی 2018 دا رێژەی وازهێنانی خوێندكاران لەخوێندن گەیشتۆتە 6%.\nرەوشی منداڵان لەهەرێمی كوردستان\nئەگەرچی كاركردنی منداڵان لەهەرێمی كوردستان بەدی دەكرێت، بەڵام بەپێی راپۆرتی رێكخراوی یونسێف ژیانی منداڵانی هەرێمی كوردستان باشتر بووە، بەپێی راپۆرتێكی یونسێف كە مانگی كانونی یەكەمی ساڵی 2018 بڵاویكردۆتەوە، ئاماژەی بەوەكردووە هەرێمی كوردستان بەرەوپێشچوونی گەورەی لەبواری دەستراگەیشتن بە ئاوی خواردنەوە و خزمەتگوزاری تەندروستی بەخۆیەوە بینیوە راپۆرتەكە دەڵێت لەگەڵ ئەوەشدا پێویستی زیاتری بە فێركردن و كۆتایی هێنان بەتوند و تیژی دژی منداڵان هەیە.\nیونسێف لە راپۆرتەكەیدا ئاماژەی بەوەكردووە نزیكەی 96%ی منداڵانی هەرێم دەچنە خوێندنگای سەرەتای و 67% دوای تەواوكردنی سەرەتای پەیوەندی بە خوێندنی دواناوەندیەوە دەكەن.\nیونسێف لە راپۆرتەكەیدا داوای لەحكومەتی هەرێمی كوردستان كردووە لەپێناوی پاراستنی مافەكانی منداڵان وەبەرهێنان لەو خزمەتگوزاریانە بكات كە سودی راستەوخۆیان بۆ ئەو منداڵانە هەیە كە زیانمەندی ئاڵۆزیەكان و هەژارین، هەروەها داوایكردووە هەرێمی كوردستان سنورێك بۆ هەموو جۆرە توند و تیژیەك دابنێت دژی منداڵان.


ئیشایا 11 KSS - Matteo 11 BDG | Biblica América Latina\nئیشایا 11 KSS - Matteo 11 BDG\nلقەکە لە بنەماڵەی یەسا\n1چڵێک لە بنەداری یەسا دەردەچێت،\nلقێکی نوێ لە ڕەگەکەیەوە دەڕوێت.\n2 ڕۆحی یەزدان لەسەری دەنیشێتەوە،\nڕۆحی دانایی و تێگەیشتن،\nڕۆحی ڕاوێژ و ئازایەتی،\nڕۆحی زانین و لەخواترسی،\n3 بە لەخواترسی شادمان دەبێت.\nبەگوێرەی بینینی چاوی خۆی دادوەری ناکات،\nبەگوێرەی بیستنی گوێی خۆی بڕیار نادات،\n4 بەڵکو بە ڕاستودروستی دادوەری بۆ هەژاران دەکات و\nبە ڕاستی بڕیار بۆ نەدارانی جیهان دەدات.\nبە داردەستی دەمی لە زەوی دەدات،\nبە بای لێوەکانی بەدکاران دەکوژێت.\n5 ڕاستودروستی دەبێتە پشتێن و\nدڵسۆزیش دەبێتە کەمەربەند بە ناوقەدیەوە.\n6 گورگ لەگەڵ بەرخ نیشتەجێ دەبێت،\nپڵنگ لەگەڵ کارەبزن پاڵ دەداتەوە،\nگوێرەکە و بەچکە شێر و دابەستە پێکەوەن و\nمنداڵێکی بچووک بەڕێوەیان دەبات.\n7 مانگا و ورچ پێکەوە دەلەوەڕێن،\nبێچووەکانیان پێکەوە پاڵ دەدەنەوە،\nشێر وەکو گا کا دەخوات.\n8 کۆرپەی شیرەخۆرە لەسەر کونی ماری کۆبرا یاری دەکات،\nلەشیربڕاوە دەست دەباتە ناو کونی مارەوە.\n9 خراپە و گەندەڵی ناکەن لە هەموو کێوی پیرۆزم،\nچونکە زەوی پڕ دەبێت لە ناسینی یەزدان\n10 لەو ڕۆژەدا ڕەگەکەی یەسا کە چەقاوە وەک ئاڵای گەلان، نەتەوەکان داوای ئەو دەکەن و شوێنی حەوانەوەی شکۆدار دەبێت. 11 لەو ڕۆژەدا پەروەردگار دووبارە دەستی درێژ دەکاتەوە بۆ کڕینەوەی پاشماوەی گەلەکەی خۆی، ئەوەی ماوەتەوە لە ئاشور، لە پاشایەتی باکووری میسر و پاشایەتی باشووری میسر، لە کوش[a]، ئیلام، بابل، حەمات و لە دوورگەکانی دەریا.\n12 ئاڵایەک بۆ نەتەوەکان بەرز دەکاتەوە و\nدوورخراوەکانی ئیسرائیل کۆدەکاتەوە،\nپەرتەوازەکانی یەهودا خڕدەکاتەوە\nلە هەر چوار لای زەوییەوە.\n13 بەغیلی ئەفرایم نامێنێت و\nهەراسانی یەهوداش دەبڕدرێتەوە،\nئەفرایم بەغیلی بە یەهودا نابات و\nیەهوداش ئەفرایم هەراسان ناکات.\n14 پێکەوە ڕووەو دەریا بەلای زوورگەکان پەلاماری فەلەستییەکان دەدەن و\nخەڵکی ڕۆژهەڵات تاڵان دەکەن.\nئەدۆم و مۆئاب ژێردەستەیان دەبن،\nعەمۆنییەکانیش گوێڕایەڵیان دەبن.\n15 یەزدان کەنداوی دەریای میسر\nبە بایە سووتێنەرەکەی\nدەستی ڕادەوەشێنێت بەسەر فوراتدا،\nلێی دەدات و دەیکاتە حەوت جۆگە\nبە پێڵاوەوە بەناویدا دەڕۆن.\n16 دەبێت بە ڕێگا بۆ پاشماوەی گەلەکەی\nئەوانەی لە ئاشور دەمێننەوە\nوەک ئەوەی بۆ ئیسرائیل بوو\nلەو ڕۆژەی لە خاکی میسرەوە هاتنە دەرەوە.\n11:11 واتە ئەو ناوچەیە کە نزیکی سەرچاوەی ڕووباری نیل.\nKSS : ئیشایا 11


بڕیارەكانی پارێزگاری كەركوك و ڕژێمی بەعس لە كەركوك هەڵدەوەشێندرێنەوە – تۆڕی میدیایی خەڵک\n2020/01/30 - 1:15 PM\nسەرۆكی نوێنەرایەتیی حكومەتی هەرێمی كوردستان لە بەغدا ڕایدەگەیەنێت، بڕیارەكانی پارێزگاری كەركوك و سەركردایەتیی شۆڕشی ڕژێمی بەعس هەڵدەوەشێندرێنەوە.\nفارس عیسا سەرۆكی نوێنەرایەتیی حكومەتی هەرێمی كوردستان بە میدیای پارتی ڕاگەیاند، شاندێكی حكومەتی هەرێمی كوردستان بۆ چارەسەركردنی كێشەی ناوچە كوردستانییەكان سەردانی بەغدای كرد، چونكە دوای 16ی ئۆكتۆبەر ستەمی زۆر لە كورد كراوە و تەعریبی زۆریش كراوە، بۆیە ئەو سەردانە زۆر ئەرێنی و سەركەوتووش بوو.\nئاشكراشیكرد، لەو كۆبوونەوانە بڕیار درا كە لیژنەی هاوبەش لە نێوان هەرێم و بەغدا دروست بكرێن و كار بۆ هەڵوەشاندنەوەی ئەو بڕیارانەی سەركردایەتی شۆڕشی رژێمی بەعس بكەن و ئەو زەویانەی لە كوردیش وەرگیراون، بۆ كوردیان بگەڕێننەوە.\nئاماژەی بۆ ئەوەش كرد، بەم دواییانە چەندین بڕیار لەلایەن پارێزگاری كەركوك دژی كورد دراون و هەروەها چەندین عەرەبیش هاوردە كراون و بڕیاریان بۆ دەركراوە، بۆیە هەموو ئەمانە ڕادەگیرێن و كاریان پێناكرێت.\nپارێزگاری كەركوكپارێزگای كەركوكعيراقهەرێمی كوردستان\nتوركیا هاووڵاتییەكانی لە چینەوە گەڕاندەوە\nبەوێنە..هەڵوێستی فەلەستینییەكان دژی ڕێككەوتنی سەدە


بێگەرد تاڵەبانی: كوالێتی گۆشتی پەلەوەری بەستوو جێگەی گومانە – تۆڕی میدیایی خەڵک\n2020/03/02 - 7:43 PM\nوەزیری كشتوكاڵ و سەرچاوەكانی ئاوی حكومەتی هەرێم ڕایدەگەیەنێت، داوامان لە كوشتارگە پەلەوەرییەكان كردووە، بە گوێرەی خواستی خەڵك بەرهەمەكانیان ئامادە بكەن و دەشڵێت: “گۆشتی پەلەوەری هاوردەكراو زۆریان بەرهەمی نوێ نین و ماوەیەكی زۆر بەسەر سەربڕینیاندا تێپەڕ بووە و كوالێتییەكەشیان جێگای گومانە”.\nبێگەرد تاڵەبانی، وەزیری كشتوكاڵ و سەرچاوەكانی ئاوی حكومەتی هەرێم لە ڕاگەیەنراوێكدا، كە وێنەیەكی دەست (خەڵك) كەوتووە ڕایگەیاندووە، ئەمڕۆ دوو شەممە 2-3-2020 لەگەڵ خاوەنی سەربڕینخانە پەلەوەرییەكان كۆبووینەوە و ئەوەمان دووپاتیكردەوە، كە حكومەتی هەرێم خوازیارە و ئامادەشە ئەو پەڕی هاوكاربێت بۆ پەرەپێدانی كاری سەربڕینخانە پەلەوەرییەكان لە كوردستان.\nڕاشیگەیاندووە، ئەمەش لە پێناو پەرەپێدانی بەرهەمی ناوخۆیی و دەستەبەری باشترین و نوێترین و سەلامەتترین جۆری گۆشتی پەلەوەری بەرهەمی ناوخۆیی و ناچار نەبوونی خەڵكی كوردستان بۆ بەكارهێنانی بەرهەمی گۆشتی پەلەوەری بەرهەمی وڵاتانی دەرەوە، كە بەشی هەرە زۆریان بەرهەمی نوێ نین و ماوەیەكی زۆر بەسەر سەربڕینیاندا تێپەڕ بووە و كوالێتییەكەشیان جێگای گومانە.\nئاماژەی بۆ ئەوەشكردووە، لە ئێستادا هاوردەكردنی مریشكی بەستوو قەدەغەكراوە، بەڵام هێشتا لە بازاڕەكاندا دەبینرێت و بڕیارەكە بە تەواوی جێبەجێ نەكراوە و وەزارەتی كشتوكاڵ لە چەند ڕۆژی داهاتوودا جارێكی تریش داوا لە لایەنە بەرپرسەكان دەكات بڕیای قەدەغە كردنەكە بە تەواوی جێبەجێ بكەن.\nوەزیری كشتوكاڵ داواشی لە خاوەن سەربڕینخانە پەلەوەرییەكان كردووە، بە هاوكاری خاوەن كێڵگە پەلەوەرییەكان چاو بە پێویستی بازاڕ و خواستی هاووڵاتیانی كوردستان لەسەر جۆری بەرهەمی گۆشتی پەلەوەرییدا بخشێننەوە و بە گوێرەی خواستی خەڵك و بازاڕ بەرهەمەكانیان ئامادە بكەن و بیخەنە بازاڕەوە.\nوەزیری كشتوكاڵ دڵنیایی پێدان، كە حكومەتی پشتیوان و هاوكاریان دەبێت و دووپاتیشی كردەوە، كە وەزارەتی كشتوكاڵ ئامادەی ئەو پەڕی هاوكار و كارئاسانییە بۆ ئەوەی بتوانرێت بەرهەمی ناوخۆ بە تەواوی شوێن بە بەروبوومی هاوردە لێژبكات و شوێنی بگرێتەوە.\nبەرهەمی ناوخۆبێگەرد تاڵەبانیكێڵگە پەلەوەرییەكانوەزارەتی كشتوكاڵ و سەرچاوەكانی ئاو\nهەڵوێستی هاوپەیمانییەكەی ئاشكرادەكات\nفەتح بۆ (خەڵك): كەس لە شكستخواردنی عەللاویدا سەركەوتوو نییە\nلەبارەی هەواڵی یەكەم حاڵەتی مردن بە كۆرۆنا لە سلێمانی ڕوونكردنەوە دەدرێت\nوەزارەتی كشتووكاڵ؛ هەڵمەتی دەست بەسەرداگرتنی مریشكی بەستوو دەست پێدەكات


بریندار بوونی ٢٧ هێزی پۆلیس له خۆپیشاندانه‌كانی ئیرله‌ندی شومالی هه‌واڵه‌کان\nبریندار بوونی ٢٧ هێزی پۆلیس له خۆپیشاندانه‌كانی ئیرله‌ندی شومالی\nڕۆژی دووشه‌ممه ١٥ی خاكه‌ڵێوه، بۆسێهه‌مین رۆژی به‌رده‌وام خه‌ڵكی شاره‌كانی “بێلفاست” و “دری” له ئیرله‌ندی شومالی له ناره‌زایه‌تی له به‌رانبه‌ر یاساكانی دوای “برێگزیت” ڕژانه سه‌ر شه‌قام و به هۆی شه‌ر و پێكدادان له گه‌ڵ هێزه‌كانی پۆلیس ٢٧ كه‌س له هێزه‌كانی پۆلیس بریندار بوون.\nبه پێی ڕاپۆرته‌كان، ناره‌زایه‌تیه‌كانی ئه‌م وڵاته له به‌ر كێشه و گرفته‌كانی نێوان لایه‌نه سیاسیه‌كان ده‌ستیپێكردووه و زۆربه‌ی خۆپیشانده‌ران لاوانی ئه‌م ولاته‌ن كه دوای ده‌رچوونی بریتانیا له یه‌كیه‌تی ئۆروپا تووشی ئاسته‌نگی زۆر بوونه‌ته‌وه.\nڕاگوێزرانی چالاكێكی مه‌ده‌نی بۆ زیندانی ناوه‌ندیی سنه


کوردیپێدیا - کۆمەڵێک وێنەی گوندی مانگێشک لە نێوان ساڵانی 1975 و 1978\n📷 کۆمەڵێک وێنەی گوندی مانگێشک لە نێوان ساڵانی 1975 و 1978 | پۆل: وێنە و پێناس | زمانی بابەت: 🏳 کوردیی ناوەڕاست\nکۆمەڵێک وێنەی گوندی مانگێشک لە نێوان ساڵانی 1975 و 1978\nکۆمەلێک وێنەی گوندی مانگێشک لە نێوان ساڵەکانی 1975 بۆ 1978 گوندی مانگێشک گوندێکی ئاشووری نشینە لە دەڤەری دۆسکی لە پارێزگای دهۆکدهۆک.\nوێنەکان بە کامێرای (داوود چرکو) گیراوە.\n 👪 تۆڕی کۆمەڵایەتی | 🏳 کوردیی ناوەڕاست | شیروان ئەمین شیروانی\n➕ ئەم بابەتە لەلایەن: (مانو بەرزنجی)ەوە لە: Aug 6 2018 11:03PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Aug 7 2018 10:54AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Aug 7 2018 10:54AM باشترکراوە\n📷 فایلی وێنە 1.0.2 46 KB Aug 7 2018 12:41AM مانو بەرزنجی\n📷 فایلی وێنە 1.0.1 37 KB Aug 6 2018 11:14PM مانو بەرزنجی


Jemal Nebez Stiftung - کۆبوونەی ساڵانە\nکۆبوونەی ئۆنلاینی ساڵانە لە ١٢ی مانگی دیسەمبەری ٢٠٢١\nسەرەتای دیسەمبەر رۆژی لە دایک بوونی جەمال نەبەزەو رۆژێک لەسەرەتاکانی هەر ئەم مانگە، ئەو پاش بوونی بە سەرچەشنێک بۆ ژیان ئێمەی بە جێ هێشت. ئێمە هەموو ساڵێک لە نێوان ئەم دوو رێکەوتەدا یادی ئەو بەرز ڕادەگرێن.\nئەم دیدارە ساڵانەیە بۆدەزگەی جەمال نەبەز گەلێک پڕواتان. ئێمە یادی جەمال و بەرهەمەکانی دەکەینەوە، ئاوڕ لە کارەکانی ئەو ساڵە ئەدەینەوەو هەموو خوازیاران و هاوبیران لەو ئەرکانەی کە لە سەربنەمای ئامانجەکانی فاوندەیشێنەکە بە ئەنجاممان گەیاندووە ئاگادار بکەینەوە. هەوروەها باسێک لە ساڵی نوێ و پڕۆژەکانی دیکە بەسەر دەکەینەوە. هەموو هاوکاران و هاوبیرانی دەزگەکە مەجالی بەشداری لە دیدارە ساڵانەکەیان بۆ دەڕەخسێت. کاتی دامەزراندی دەزگەکەی بیر لە کوۆبوونەوەیەکی گەورە لە شوێنی دەزگەکە کرایەوە. پاندێمی کۆرۆنا بەڵام بەرتەسک بوونەوەی وەها وێناکردنێکی لە خۆ پێ پیشانداین.\nلەم نێوەدا هەوڵمان ئەوەیە کە دەرفەت و ئیمکانیاتی بەڕێوەبردنی دیدارەکانمان بە شێوازێکی ئۆنلاین بەرفراوان کەینەوە. ئەم ئیلتیزامە بۆ داهاتوو بە قازانجمانە، ئەگەر بمانهەوێت دیدارێکی بەرین و رێسامەند هاوکات بە شێوازی حوزووری و ئۆنلاین پێکەوە بەرێوە بەرین.\nدیداری ساڵآنی ٢٠٢٢ بۆی هەیە سەرلەنوێ بە شێوازی ئۆنلاین بەڕێوە بچێت. رێکەوت و کاتی بەڕێوە چوونەکە دواتربڵاو دەکرێنەوە\nJahrestreffen Kurdisch-Sorani.pdf (1.18MB)\nئاوڕدانەوەیەک لە یەکەمین دیداری ئۆنلاینی ساڵانەی دەزگەی جەمال نەبەز لە رێکەوتی 12ی دیسەمبەری 2021 کاتژمێر یازدەونیو هەتا یەکی پاش نیوەڕۆ\nبەشدار بووانە بە تەرتیبی ناوەکان: ئیدیت سەروەری، هەڵۆ بەرزنجی، هانەلۆرە کویشلەر، محەممەد ساڵح بەدرخان، جان گوزاو، کاوە قوڕەیشی، مارکوس کویشلەر، رێزان عەبدوڵلاهی، سالار پاشایی، سیروان رێناس، ڤەمان لینەوان و زانیار کوردەواری\nتۆمار کردنی دیدارە ئۆنلاینەکە بەداخەوە ئەوجۆرەی کە پلانی بۆ داڕێژرا بوو بە هۆی هەندێ گرفتەوە جێبەجێ نەبوو. لەبەر ئەم هۆکارە پێویستە ئەم ئاوڕدانەوەیە لە دیداری ساڵانەی دەزگەی جەمال نەبەز، چۆنایەتی بەڕێوەچوون و ناوەرۆکی کۆبوونەوە ئۆنلاینەکە بۆ هەموو ئەو هاوبیر و هاوکارانەی کە نەیاتوانی بەشدار بن بخاتە بەرچاو.\nلە ئۆفیسی دەزگەکە دوکتۆر کویشلەر وەک سەرۆکی دەزگەکە و سالار وەک بەرپرسی ئۆفیس بۆ بەڕێوەبردنی بەشەکانی ناوەرۆکی پڕۆگرامی کۆبوونەوە ئۆنلاینەکە و ناساندنی کەسەکان حوزووریان هەبوو پێکەوە.\nبەشی یەکەم: دوکتور هانەلۆرە کویشلەر، سەرۆک، کات: یازدەونیو تا دوازدەی نیوەڕۆ\nپێشکەش کردنی راپۆرت سەبارەت بە بارودۆخی کونکرێتی دەزگەی جەمال نەبەز کە بۆ کوردان دامەزراوە. دەزگەکە فەخر بە سەربەخۆ بوونی خۆیەوە دەکات. تێچووە مادییە رۆتینەکانی خۆی گەرەنتی کردووە. لە کاتی ئێستەدا دەزگەکە دەتوانێت تەنیا تێچووی هەندێ کاری دیاریکراو وە ئەستۆ بگرێت و هەوڵ ئەدات کاری خۆبەخشانە پەرە پێ بدات. لەوانەیە ئەم رەوتە لە داهاتوودا بگۆڕدرێت ئەگەر داواکاری پشتیوانی ماڵی (لە لای دەوڵەتی فیدڕالی ئەڵمانیاو یەکیەتی ئەورووپا) سەرکەوتوو بێت.\nئەو کەسانەی کە لە کۆبوونەوەی ساڵانەی فاوندەیشێنەکە ناسێندران، تێکڕا خۆبەخشانە هاریکاری و بەرپرسایەتیان بە پێی پێڕەوەو ئامانجە بنەڕەتی و پەسەندکراوەکان وە ئەستۆ گرتووە.\nدوکتور هانەلۆرە کویشلەر خۆی وەک سەرۆک و بەرپرسی یەکەمی دەزگەکە ناساندووە. ئەو بە فەرمی میراسداری جەمال نەبەزە لە ئەڵمانیا. سەرجەمی میراسی نەبەز و داراییەکانی خاتوو کویشلەریش بە هەمان بایەخەوە خراونەتە خزەمەتی دەزگەی جەمال نەبەز و بە پێی یاسای دەوڵەتی ئەڵمانیا بە ناوی دەزگەکەوە تۆمار کراون.\nفاوندەیشێنەکە وەک دەزگەیەک بۆ خێری گشتی لە 30ی مارسی 2020 لە لایەن دەوڵەتی ناوخۆی ئەیالەتی بێرلینەوە بە فەرمی ناسراوە. هەر وەها ئۆرگانەکانی بەڕێوەبەرایتی بە پۆستی جێگری سەرۆک و شۆرای بەڕێوەبردن پەسەند کراون. کەسایەتیە هەڵسووڕەکانی ئەم بوارانە بریتین لەم کەسانەی خوارەوە:\nئیدیت سەروەری لە دایک بووی هەنگاریا، دۆکتۆر و پسپۆری نۆیرۆلۆژی، ئەندامی شۆرای بەرێَوەبەرایەتییە کە ساڵی 2020 لە لایەن باقی ئەندامانی دیکەوە وەک بەرپرسی شۆرای بەڕێوەبەرایەتی هەڵبژێردرا. دیارە ناوبراو رایگەیاندووە کە ئەو ئەم پۆستەی تەنیا بۆ دوو ساڵ واتە تا ساڵی 2022 وەرگرتووەو پاشان داواکاری هەڵبژاردنی بەرپرسی نوێیە. خوازیارانی زانینی ئەرکەکانی ئەم ئۆرگانە دەتوانن مادەی هەشت و نۆ و دەی پێَڕەو و ئامانجە پەسەندکراوەکانی دەزگەکە بخوێننەوە.\nمارکوس کویشلەر، لە دایک بووی سوید و پارێزەری یاسایی، ئەندامی شۆرای بەڕێوەبەرایەتییە. ئەو کوڕی گەورەی تاقەبراکەی هانەلۆرەیە کە لە ساڵی 1960ەوە نیشتەجێی سویدە. ئەو هەر لە سەرەتای دامەزراندنی فاوندەیشێنەکەوە وێڕای ئەزموونەکانی خۆی لە ئاستی نێونەتەوەییدا پشتیوانی پڕۆژەکە بووە و دەبێت تا ئەو کاتەی کاندیداتۆرگەلی گونجاوی کورد بۆ جێگرەوەی شۆرای بەڕێوبەرایەتی پەیدا دەبن و تواناکانیان دەخەنە خزمەت ئامانجەکانی دەزگەکەوە.\nجان گۆزاو موهەندسی ئابووری و بەرێوەبەری دوو کۆمپانیای بەرهەمهێنانە. ناوبراو بە شێوازی خۆبەخشانە دووهەم بەڕپرس یان بە واتایەکی تر جێگری سەرۆکی دەزگەکەیە. ناوبراو پرسی خەڵاتی زانستی جەمال نەبەزی بە بەشداربووانی کۆبوونەوەکە ناساند. دەزگاکە بەشوێن کۆئۆردیاتۆرێکدا لە نێو زانستوانان دەگەڕێت کە بتوانێت ئامادەکاری پێدانی خەڵاتە زانستیەکە بە شێوازێکی ئەکتیڤ دابڕێژێت.\nسالار پاشایی خوێندکاری ماستەری فەلسەفە لە بێرلین بەرپرسی ئۆفیسی دەزگاکەیە و نوێنەری پەیوەندی کوردان لەگەڵ فاوندەیشێنەکەیە چ لە ئەڵمانیا و چ لە ءڵاتانی دیکەدا.\nبەشی دووهەم: بەرێوەبەر، سالار، کات دوازدە تا دوازدەو نیو\nسالار سەرەتا سەبارەت بە داڕشتنەوە کتێبخانەکەو تۆمار کردنی ئەرشیفی پۆبلیکاسیۆنی دەزگاکە لەسەر کۆمپیوتێر و لە رێگەی پڕۆگرامی ئێکسێڵەوە لە ساڵی رابوردوودا راپۆرتێکی پێشکەش کرد. پاشان لۆگۆی دەزگەکەی ناساند لە لایەن هاوڕێ و هاوکاری هونەرمەندی پویا دیزاین کرابوو کە دواترەکان بوو بە بنەمای تابلۆ رەسمی دروستکراوی فاوندەیشێنەکە لە بەردەرگای تێراسی شوێنی ئێستای.\nحەتوویەک پێش دیداری ساڵانە، بە بۆنەی جێگیر کردنی تابلۆیەکی یادەوەری بەردین بۆ جەمال نەبەز لە ئارامگەی نۆیکۆلنی بەرلین، رێورەسمێک لەگەڵ کۆمەڵێکی بەرچاو لە هاوبیران بەڕێوە چوو. بۆ ئامادەکاری گرافیکی تابلۆ یادەوەرییە بەردینەکە، پویا هەمدیسا یارمەتی بەرچاوی کرد کە بەرێوەبەرایەتی فاوندەیشێنەکە بەم بۆنەوە سەرلەنوێ لە قووڵایی دڵەوە سوپاسی ئەکات.\nفرچەشنی بەرهەمەکانی جەمال نەبەز بە ئەندازەی پێویست نەناسێندراوە لە بەرە ئەوەی نەبەز بە زمانی جۆراوجۆر نووسیونی و هەمووشیان وەرنەگێڕدراونەتە سەر زمانی کوردی. لە کاتی ئێستەدا تیمێکی چەند کەسی بۆ ماستەرلیستی کارەکانی نەبەز پێکهاتوو لە\nهەرمان سالاری، سیروان رێناس، ڤەمان لینێوا و رێزان عەبدوڵلاهی پڕۆژەکەیان لە زمانی ئینگلیسی و ئەڵمانیەوە بۆ سەر کوردی سۆران و کورمانجی و زمانی فارسی وەرگێڕاون و بەتەمان لیستەکە بۆ سەر زمانەکانی دیکەش وەریبگێڕنەوە بۆ ئەوەی ئیمکانی ئاوڕدانەوەیەکی گشتی تر لە سەرجەم کارەکانی نەبەز بە زمانە جیاوازەکان مسۆگەر بکرێت.\nسیروان هاوکاری زانستی دەزگەکە لە ئەیالەتی میسووری ئەمەریکا و دەرچووی ماستەری زانستی سیاسییە. ناوبراو لە سەبارە بە بیرۆکەکان و بەرهەمەکانی نەبەز لە روانگەی تیۆری سیاسییەوە کورتە وتارێکی پوخت و پڕناوەرۆکی پێشکەش کرد.\nرێزان هەروەها هۆگری بیرۆکەکانی جەمال نەبەزە و پێشووتریش بە بڵاوکردنەوەی چەند وتاری تایبەت لەسەر بیرۆکەکانی نەبەز ئەم هۆگرییەی سەلماندووە. ئەو لە دیداری ساڵانەکە بە پیشاندانی کتێبی بیری نەتەوەیی کوردی خۆشحاڵی خۆی لە خوێندنەوەی کتێبەکە کە تازە بەدەستی گەیشتبوو دەربڕی.\nلە ژێرناوی پڕۆژی بڵاوکردنەوە، رەوتی ئامادەسازی وەرگێڕانی چیرۆکی لالۆکەریم بۆ سەر کوردی کورمانجی و کۆتاکارەکانی بۆ چاپ بە بەشداربووان ناسێندرا. بۆ ئەم پڕۆژەیە کاوە قوڕەیشی و محەممەد ساڵح بەدرخان و شیارشەریف ئۆزبەک هاوکاری دەزگەی نەبەزیان کردووە. کاوە و محەممەد کە بەشداری کۆبوونەوەکە بوون پێداگریان لەسەرە گرینگی ناوەرۆکی چیرۆکەکە کردەوە. هەتا ئێستا بەداخەوە چیرۆکی لالۆ کەریم بۆ سەر کوردی کورمانجی بە شێوە نوسینی لاتینی بڵاو نەکراوەتەوە و هەرئەمەش پێویستی و گرینگی ئەم پڕۆژە و ناساندنی لە رێگەی بڵاوکردنەوەی بە کورمانجی لە نێو ئەدەبیاتی کوردیدا دەسەلمێنێت.\nهاوکات گرێبەستێکی فەرمی لەگەڵ کتێب فرۆشی ئۆنلاینی کتێبهێن www.Ktebhen.com ئیمزا کراوە کە بەرهەمە چاپکراوەکانی نەبەز بە سەرپەرەشتی دەزگاکەوە لەو رێگەوە دەکەوێتە بەردەستی خوێنەران. دیارە کتێبهێن ئەدرەسێکی دروستە بۆ فرەچەشنی و جۆراوجۆری ئەم بەرهەمانەی کە لەداهاتووی نزیک وەرگێڕان و چاپە نوێکانیان دەتوانێ بڵاو بکاتەوە.\nبەشی سێهەم، پرسیارەکان و ئاڵوگۆڕی بیروڕا\nزانیارییەکان سەبارەت بە خەڵاتی زانستی لەسەر ماڵپەڕی دەزگەکە پێویستە کامڵتر بکرێت، بۆ ئەوەی خوازیارانی هاوکاری کردن لە چوارچێوەی باسی ناوەرۆکی و چۆنیەتی پێدانی خەڵاتەکە بتوانن پێوەندی بگرن.\nتیمی وەرگێڕانی ماستەرلیستەکە بە تەمایە پرۆژەکە هەروا بەرەو پێش ببات. گرینگە کە بۆ چۆنیەتی دیزاین کردن و ناساندنی دانەدانەیان شێماگەلێکی دیاریکراو لەم بارەوە پێشکەش بکرێت.\nسەبارەت بە پرۆژەی دیکەی بڵاو کردنەوە، هاوبیرانی جەمال لە بێرلین بەتەمان کە بەرهەمی کیفاح الاکراد کە بە عەرەبی نووسراوە و دووجار بڵاو بووەتەوە وەربگێڕنە سەر هەر دووک زاراوەی کورمانجی و سۆرانی زمانی کوردی. یەکێک لە دێرینترین دۆستان بە ناوی هووشەنگ سەبری لەم بارەوە بڕیار وایە کە کەسێک پەیدا بکات کە بتوانێت ئەم ئەرکە بۆ کورمانجی بە ئەستۆ بگرێت.\nبەرهەمێکی دیکەی جەمال بە ناوی "کوردان، مێژوو و کولتووریان" کە بە زمانی ئەڵمانی نووسراوەو بە ئینگلیزی وەرگێڕدراوەتەوە بڕیار وایە کە ساڵی 2022 وەربگێڕدرێتە سەر کورمانجی و سۆرانی. سالار و سیروان لەم بارەوە هەوڵ دەدەن کە پڕۆژەکە پێکەوە ئۆرگانیزە بکەن.\nدووهەمین دیداری ساڵانە پێویستە کە رۆژی یەکشەممە رێکەوتی چواری دیسەمبەری 2022 بەڕێوە بچێت ئەگەرچی هێشتا کاتەکەی دیاری نەکراوە.\nپڕۆتۆکۆل، هانەلۆرە و سالار\nشازدەی دیسەمبەری 2021\nسەبارەت بە ماستەرلیستەکە\nلە هەشتاهەمین ساڵوەگەری جەمال واتە ساڵی 2013 ئەم لیستەی لەبەردەستدایە کۆکراوەتەوە کە هەموو ئەو بەرهەمانە لە خۆ دەگرێت کە جەمال دانێکی لای خۆی هەبووە. ئەم بەرهەمانە بە وردی رێک و پێک کراون و ژومارەیان لەسەر داندراوە و وێنەیەکیشان لە فایلێکی وۆرد دا هاوپێچ کراوە. ئەم ماستەرلیستە لە بەشی ئەدەبیاتی ماڵپەڕی تایبەتی جەمال www.jemalnebez.orgبڵاو کراوەتەوە. ئەم ماڵپەڕە دەپارێزرێت و پەرەی پێ ئەدرێت هاوتەریب لەگەڵ ماڵپەری فاوندەیشێنەکە


به‌ڤیدیۆ.. ئاریاس جه‌وان كلیپى (دڵڕفێنه‌كه‌م) بڵاو ده‌كاته‌وه\nحه‌مه په‌رێشان 21/10/2019 - 09:55 بڵاوکراوەتەوە لە میوزیك\nئاریاس جه‌وان، گۆرانیبێژى كورد ئاماژه به‌وه ده‌دات، له داهاتوویه‌كى نزیكدا نوێترین ڤیدیۆ كلیپى گۆرانیی خۆى بڵاو ده‌كاته‌وه.\nئاریاس جه‌وان له هه‌ژمارى تایبه‌تیی خۆى، له تۆڕى كۆمه‌ڵایه‌تیی (ئینستاگرام) كورته‌یه‌كى له ڤیدیۆ كلیپه نوێیه‌كه‌ى بڵاو كردووه‌ته‌وه و نووسیویه‌تى: "دڵرفێنەکەم بەرھەمێکە بۆ دڵی ئەو کەسانەی کە حەزیان لە ستایلی منە، تێکستی ئەو بەرھەمە خۆم نووسیومە و دابەشکردنی شاروین مووسایە، ھەروەھا ڤیدیۆ كلیپه‌كه‌ى لە ئێران بۆ کراوە".\nئه‌و گۆرانیبێژه هه‌روه‌ها ده‌ڵێت: "یەکەم کەسم کە بە زمانی کوردی بەو ستایلە گۆرانیم گوتووه‌ته‌وه، بۆیه دەزانم لاتان تایبەتترین دەبێت".\nئاریاس جه‌وان خەڵکی ڕۆژھەڵاتی کوردستانە، گۆرانییەکانی زیاتر بەشێوەی سینگڵ بڵاو کردووەتەوە، ڤیدیۆ کلیپەکانی لە تۆڕە کۆمەڵایەتییەکاندا بینەرێکی بەرچاویان ھەیە، ماوە ماوە گۆرانی و ڤیدیۆ کلیپی نوێ بڵاو دەکاتەوە.\ncoming soon ...?? . . دڵرفێنەکەم بەرھەمێکە بۆ دڵی ئەو کەسانەی کە حەزیان لە ستایلی منە ... تێکستی ئەو بەرھەمە خۆم نوسیومە و دابەشکردنی شاروین موسایە وە ھەروەھا موزیک ڤیدیۆکەی لە وڵاتی ئێران بۆ کراوە , ?? یەکەم کەسم کە بەزمانی کوردی بەو ستایلە گۆرانێم ۆەتۆە بۆیەش ئەزانم تایبەترین ئەبێت لاتان رۆژائا!!✌✌ . . . Lyrics @aryasjavan video by: @shakibaamirak arr &music @shervinmousa mix master @shervinmousa #aryasjavan #dlrefenakm\nA post shared by ARYAS (@aryasjavan) on Oct 20, 2019 at 9:29am PDT\nبه‌ڤیدیۆ.. له سلێمانى دەست بەسەر دوو ئۆتۆمبێلی دزراودا گیرا\nبه‌ڤیدیۆ.. شاباز زه‌مانى گۆرانییه‌كى نوێ بڵاو ده‌كاته‌وه\nلە حاجی ئۆمەران پلەی گەرمی بۆ 10 پلەی ژێر سفری سەدی دابەزی\nبەهای دراوەکان 26-1-2020


س.هـ.تەندروستی – پەڕە 2 – سەنتەری هۆشیاری تەندروستی\nچەندین پرۆگرام کە سەنتەرەکەمان هەستاوە بە ئامادەکردنی بۆ ناوەندە پەروەردەیی و تەندروستی و…\nس.هـ.تەندروستی\t کانونی یەکەم 20, 2017 0\nلەبەرواری (17-2017/4/20) كۆتایمان هێنا بەخولێكی ڕاهێنانی تایبەت بەپرۆگرامی ( Camp Management - Communication Skills- - Wash) لەڕێكخراوی(RANDO). لەم خولەدا 16 كەس بەشداربوون تیایداو ماوەی 28 كاتژمێری خایاند. ئەم پرۆگرامە سەنتەری هۆشیاری…\nلەبەروای (17- 2017/3/18) كۆتایمان هێنا بەخولێكی ڕاهێنانی تایبەت بەهونەری پەیوەندیكردنی كاریگەر، بۆژمارەیەك فەرمانبەر و قوتابی زانكۆ، ماوەی 8 كاتژمێری خایاند. ئەم پرۆگرامە لەلایەن سەنتەری هۆشیاری تەندروستییەوە جێبەجێكراو لەلایەن ڕاهێنەری…\nپرۆگرامی سەلامەتی تەندروستی خۆراك\nیەكێكە لەپرۆگرامە تازەكان كەبۆیەكەمجارە لەسەر ئاستی عێراق و هەرێمی كوردستان جێبەجێ دەكرێت لەشاری سلێمانی. ئەم پرۆگرامە: بریتییە لەخولێكی ڕاهێنان لەهەردوو بواری كرداری و تیۆری بۆماوەی 20 كاتژمێر، بۆئەوكەسانەیە كەلەچێشتخانە و ئۆتێلەكان و…\nكۆتایی هێنان بە خولی راهێنان\nلەبەرواری 25- 28/ 2 /2017 كۆتاییمان هێنان بەخولێكی ڕاهێنان تایبەت بەپرۆگرامی (management) و (social mobilization)، بۆبەشێك لەستافی بەڕێوەبردن لەڕێكخراوی ( RELIEF INTERNATIONAL )، ئەم پرۆگرامانە سەنتەری هۆشیاری تەندروستیی جێبەجێیكردو لەلایەن…\nكردنەوەی سەنتەری راوێژكاری خێزانی لەسلێمانی\nسەنتەری راوێژكاری خێزانی لەسلێمانی كرایەوە تایبەت بە پێدانی هۆشیاری بەو كوڕوكچانەی كەدەچنە ناو پرۆسەی هاوسەرگیرییەوە. كةتيايدا وانەی تایبەت بە هۆشیاری یاسایی و تەندروستی و كۆمەڵایەتی لەلایەن کەسانی پسپۆرەوە دەوترێنەوە. ئەو کوڕ و کچانەی…\nلەبەرواری (۲۰۱۷/۲/۲۱) سەردانی ئۆفیسی سلێمانی رێکخراوی UNFPA سەر بەنەتەوەیەکگرتووەکانمان کردو چاومان کەوت بەبەرێزان دکتۆر عومەر لێپرسراوی ئۆفیس و خاتوو ناسک سەرپەرشتیاری پرۆگرام کەتیایدا باسمان لەپلان و پەرەپێدانی پرۆژەی راوێژکاری خێزانی کرد…\nلەبەرواری (17) سەنتەری هۆشیاری تەندروستی بەهاوكاری هەریەكە لە سەنتەری گەشەپێدانی چالاكی لاوان و رێكخراوی پێشەنگ، كۆتاییمان هێنا بەخولێكی راهێنانی تایبەت بە پێگەیاندنی راهێنەر ToT بۆ پرۆژەی پاراستنی لاوان لەنەخۆشیە گواستراوەكان لەڕێگەی…\nكۆتایی هێنان بە خولی راهێنانی تایبەت بە كارمەندانی رێكخراوەكان\nلەبەرواری 24-26\_12\_2016 لە بەرێوەبەرایەتی مەشق و راهێنانی شاری هەولێر كۆتایمان هێنا بەخولێكی راهێنانی تایبەت بە پرۆگرامی WASH "Water, Sanitation and Hygiene" بۆ كارمەندانی رێكخراوەكان كەكار بۆ ئاوارەكان دەكەن ...ئەم پرۆگرامە لەلایەن سەنتەری…


ناس كورد _ وریا حسین\nسه‌ربارى نیگه‌رانى و تێبینی چەند لایەنێک، بەپێی بەدواداچوونەکانی ناس کورد، ئه‌گه‌رێكى به‌هێز هه‌یه جارێكى تر ئاشتى هه‌ورامى، وه‌زیرى سامانه سروشتیه‌كانى هه‌رێم ببێتە بە وەزیرى هەمان وەزارەتەکەى خۆی، ئه‌وه‌ش نیگه‌رانى لاى به‌شێك له په‌رله‌مانتاران دروستكردووه و ده‌ڵێن “ده‌نگى پێنادەین”.\nلەدوای جه‌ژنى ڕه‌مه‌زان، ڕاسته‌وخۆ سه‌رۆكى هه‌رێم له په‌رله‌مانى كوردستان هه‌ڵده‌بژیرێت، پاش ئه‌وه به مه‌رسومێك سه‌رۆكى هه‌رێم كاندیدى سه‌رۆكى حكومه‌ت بۆ پێكهێنانى حكومه‌تى نوێ ده‌ستنیشان ده‌كات.\nبه‌گوێره‌ى زانیارییه‌كانی ناس کورد، له ماوه‌ى دوو مانگى ڕابردوودا له‌ناو پارتیدا قسه‌ى زۆر له‌باره‌ى ناوى كاندیدى پۆسته وەزارییەکان كراوه، نێچیرڤان بارزانى و مه‌سرور بارزانى کە کاندیدی حزبەکەیانن بۆ پۆستى سه‌رۆكى هه‌رێم و سەرۆکى حكومه‌ت ناكۆكییان هەیە له باره‌ى دانانه‌وه ئاشتى هه‌ورامى وه‌زیرى سامانه سروشتیه‌كان به‌جۆرێك مه‌سرور بارزانى دژى دانانه‌وه‌ى ئاشتى هه‌ورامییە لە پۆستەکەى.\nهەر بەپێی زانیارییەکانى ناس کورد له چه‌ند سه‌رچاوه‌یه‌كى تایبه‌ته‌وه ده‌ستى كه‌وتووه، له‌باره‌ى چارەنوسی ئاشتى هه‌ورامیه‌وه چه‌ند سیناریۆیه‌ك تاوتوێكراوه له‌وانه‌ش:\n– ببرێته سه‌رۆكایه‌تى هه‌رێم وه‌كو ڕاوێژكارى نێچیرڤان بارزانى ده‌ستبه‌كاربێت و هاوكارى وه‌زیرى سامانه سروشتیه‌كان بێت، له‌برى ئه‌و دوو كه‌س كاندیدكراون ئه‌وانیش (سالم غبان كه پێشتر له عێراق كاندید بووه بۆ وه‌زیرى نه‌وت، شێخ باز بارزانى، سه‌رۆكى كۆمپانیاى كارى نزیك له پارتى.\n– ئاشتى هەورامیی له شوێنى خۆى دابنرێته‌وه وه‌كو وه‌زیرى سامانه سروشتیه‌كان یان لانى كه‌م بۆ ماوه‌ى دووساڵ كاربكات تا پرۆسه‌كه ده‌گوازێته‌وه بۆ وه‌زیرى نوێ كه كاندیده‌كانن.\nبه‌گوێره‌ى زانیارییه‌كانى ناس كورد، ئه‌گه‌رى به‌هێز له‌نێوان ئه‌م دوو سیناریۆیه‌دا كه له ناوخۆی سه‌ركردایه‌تى پارتى، به‌تایبه‌ت مه‌سرور بارزانى و نێچیرڤان بارزانى ڕێكه‌وتنى سه‌ره‌تایى له‌سه‌ركراوه ئه‌وه‌یه ئاشتى هه‌ورامى له كابینه‌ى نۆیەم بكرێته‌وه به وه‌زیرى سامانه سروشتیه‌كان یان لانیكه‌م بۆ ماوه‌ى دوو ساڵ پۆسته‌كه‌ى بدرێته‌وه تاوه‌كو وه‌زیرێك ئاماده‌ده‌كرێت بۆ ئه‌و پۆسته و مه‌له‌فه‌كانى ڕاده‌ستده‌كات.\nهه‌ر به‌گوێره‌ى زانیارییه‌كان، بەریتانیا و تورکیا له كه‌یسى دانانه‌وه ئاشتى هه‌ورامى به وه‌زیرى سامانه سروشتیه‌كان قسه‌ى خۆیان هه‌بووه و فشاریان كردووه بۆ دانانه‌وه وه‌زیر ئه‌وه‌ش ڕۆڵى هه‌بووه له خاوكردنه‌وه‌ى ئه‌و بۆچوونە تونده‌ى مه‌سرور بارزانى کە پێی وابووە نابێت ئاشتى هه‌ورامى بكرێته‌وه به وه‌زیرى سامانه سروشتیه‌كان.\nسه‌ركۆ ئازاد، بڕیارده‌رى لیژنه‌ى سامانه سروشتییه‌كان له‌باره‌ى دانانه‌وه‌ى وه‌زیرى سامانه سروشتییه‌كان یان لادانى ئاماژه بۆ ئه‌وه‌ده‌كات تائێستا ئه‌وه‌ى وه‌كو زانیارى هه‌بێت لاى ئه‌وان ئه‌وه‌یه كه “چانسى دكتۆر ئاشتى هه‌ورامى بۆ كابینه‌ى داهاتوو له كاندیده‌كانى دیكه زیاتره”، ووتیشى “ئه‌گه‌رى به‌هێزه له شوێنى خۆى وه‌كو وه‌زیر ده‌ستبه‌كار ببێتەوە”.\nبڕیارده‌رى لیژنه‌ى سامانه سروشتییه‌كان جه‌ختیشى له‌سه‌ر ئه‌وه‌كرده‌وه، وه‌زیرى داهاتوو هه‌ركه‌س بێت ده‌بێت شه‌فافیه‌ت په‌یڕه‌وبكات و وتیشى، “تێبینمان له‌سه‌ر كارى ئاشتى هه‌ورامى هه‌یه، به‌ڵام تائێستا وه‌كو فراكسیۆن یەکێتى هیچ بڕیارێكمان له‌سه‌رى نیه”.\nهاوکات به‌همه‌ن كاكه عه‌بدوڵا، په‌رله‌مانتارى كوردستان له فراكسیۆنى پارتى ئاماژه‌ى بۆ ئه‌وه‌كرد، دواى ده‌ستنیشانكردنى نێچیرڤان بارزانى وه‌كو سه‌رۆكى هه‌رێم له ماوه‌ى كه‌متر له 30 ڕۆژدا ناوى كاندیدى وه‌زاره‌ته‌كان ده‌ستیشان ده‌كرێت و پاشان ئاڕاسته‌ى فراكسیۆن ده‌كرێن، وتیشى، “كاندید لاى ئێمه زۆر ئاسانه به‌دوو ڕۆژ ده‌توانین كاندیده‌كان ده‌ستنیشان بكه‌ین”.\nپه‌رله‌مانتاره‌كه‌ى پارتى له‌باره‌ى ناوى كاندیده‌كانه‌وه هیچ زانیارییه‌كى نه‌دا و ئاماژه‌ى بۆ ئه‌وه‌كرد، ئه‌و بڕیاره له‌ده‌ستى سه‌ركردایه‌تى حیزبه‌كه‌یدایه، له‌باره‌ى كاندیدكردنه‌وه‌ى ئاشتى هه‌ورامییەوە وتى “تائێستا ناوى هیچ كاندیدێك به‌ده‌ستى ئێمه نه‌گه‌شتووه، هه‌موو ئه‌گه‌ره‌كان كراوه‌ن لادان یان مانه‌وه”.\nله‌گه‌ڵ به‌هێزبوونى ده‌نگۆى دانانه‌وه‌ى وه‌زیرى سامانه سروشتیه‌كان، له‌ناو فراكسیۆنه‌كانى په‌رله‌مانى كوردستان ده‌نگى ناڕه‌زایه‌تى ده‌بینرێت، ته‌نانه‌ت به‌شێك له فراكسیۆنه‌كان “ده‌نگى پێناده‌ن”.\nشێركۆ جه‌وده‌ت سه‌رۆكى فراكسیۆنى یه‌كگرتوو و ئه‌ندامى لیژنه‌ى سامانه سروشتیه‌كان نیگه‌رانى خۆى له ڕابردووی ئاشتى هه‌ورامى نه‌شارده و به‌گوێره‌ى ئه‌و ئه‌زمونه‌ى له‌گه‌ڵ ئه‌و وه‌زیره له كابینه‌ى پێشوو هه‌یبووه، ووتى “له‌گه‌ڵ ئه‌وه نین دكتۆر ئاشتى هه‌ورامى بمنێته‌وه له پۆسته‌كه‌ى، چونكه متمانه‌ى له‌ده‌ستداوه”.\nشیرۆكۆ جه‌وده‌ت جه‌ختیشى له‌وه‌كرده‌وه “نه‌ك خۆم به‌ڵكو كۆى فراكسیۆنى یه‌كگرتووى ئیسلامى ده‌نگ بۆ دانانه‌وه‌ى وه‌زیرى سامانه سروشتیه‌كان نادات”.\nسۆران عومەر، ئەندامێکى تری لیژننەکە به‌هه‌مان شێوه ئاماژه بۆ ئه‌وه‌ده‌كات ئه‌وانیش نه ده‌نگ به‌كابینه‌ى نۆیەمی حكومه‌ت ده‌ده‌ن نه وه‌زیرى سامانه سروشتیه‌كان، وتیشى “ئه‌گه‌ر هه‌موو فراكسیۆنى كۆمه‌ڵ ده‌نگ به وه‌زیرى سامانه سروشتیه‌كان بدات، من ده‌نگى پێناده‌م”.\nبه‌ڵام بزوتنه‌وه‌ى گۆران “هیچ قسه‌یه‌كى به باش و خراپ له‌سه‌ر دانانه‌وه‌ى ئاشتى هه‌ورامى وه‌زیرى سامانه سروشتیه‌كان نیه”، شاخه‌وان ڕه‌ئوف په‌رله‌مانتارى گۆران واى ووت.\nشەپۆلێکى بەفر و باران ڕوو لە هەرێمی كوردستان دەکات "لە سەنتەرى پارێزگاکان بەفر دەبارێت"\n17:32 شه‌ممه 21 کانونی یەکەم 2019\nلێدوانی عەدنان موفتی لەبارەى “دەرکردنی فەرەیدون عەبدولقادر” لە کۆنگرەى یەکێتی


لیۆنێل مێسی هێرشێكی توندی كرده سه‌ر ناوبژیوان و به‌رازیل\n2019-07-03 [07:45 AM]\nلیۆنێل مێسی، ئەستێرە و کاپتنی ھەڵبژاردەی ئەرجەنتین، ھێرشێکی توندی کردە سەر ناوبژیوانی یارییەکەیان بەرامبەر بەرازیل و رەخنەشی ئاراستەی فیدراسیۆنی تۆپی پێی ئەمریکای باشوور کرد و گوتی "ھەموو بریارەکانی ئەو فیدراسیۆنە لەدەست بەرازیلییەکاندایە".\nلە یاری پێش کۆتایی کۆپا ئەمریکادا، ھەڵبژاردەی ئەرجەنتین بە ٢ گۆڵی بێبەرامبەر لە ئەرجەنتینی بردەوە، لە یارییەکدا کە ئەرجەنتینییەکان داوای دوو لێدانی سزایان دەکرد.\nمێسی لەدوای یارییەکە لە لێدوانێکدا بۆ سکای سپۆرتس، گوتی "لەم پاڵەوانێتییەدا ناوبژیوانان زۆر پەنایان دەبردە بەر ڤار، بەڵام ئەوەی لە یاری ئەرجەنتین و بەرازیلدا روویدا مایەی پێکەنین بوو".\nمێسی زیاتر گوتی "ناوبژیوان پەنای نەبردە بەر ڤار، کە ئێمە ٢ لێدانی سزامان ھەبوو، یەکێکیان بەر لە گۆڵی دووەمی بەرازیل بوو، ئەوەی دیکەشیان پاڵپێوەنانێکی ئاشکرابوو لە دژی ئۆتامێندی".\nکاپتنی ئەرجەنتین ھەروەھا گوتی "ھیوادارم فیدراسیۆنی تۆپی پێی ئەمریکای باشوور ھەڵوێستێکی توندی لەدژی ئەو ناوبژیوانانە ھەبێت، کە دەبنە ھۆکاری ناھاوسەنگی لەنێو یاریگەدا بەھۆی لایەنگریکردن بۆ لایەک".\nمێسی لە درێژەی گلەییەکانیدا گوتی "بەڵام پێموایە قسەکانی من ھیچ سوودیان نابێت، چونکە بەرازیل کۆنترۆلی کارەکانی فیدراسیۆنەکەی کردووە، کارەکە ئاڵۆزە".\nمێسی ئاماژەی بۆ ئەوەش کرد کە ئەوان زۆر تووڕەن، چونکە یارییەکی زۆر باشیان ئەنجامدا، کەچی ناوبژیوان ستەمی لێکردوون. مێسی گوتی "ناوبژیوان ھیچ رێزێکی لە ئەرجەنتین نەگرت، من قسەم لەگەڵی کرد و پێیگوتم من رێز لە ئەرجەنتین دەگرم، بەڵام من ئەوەم نەبینی".\nکاپتنی ئەرجەنتین، ھەروەھا گوتی "ئەرجەنتینییەکان ھەر بەریەککەوتنێکیان ھەبووایە ناوبژیوانەکە یەکسەر کارتی زەردی پێدەدان، کەچی چاوپۆشی کرد لە ھەژمارکردنی چەندین ھەڵەی ئاشکرای بەرازیلییەکان لەدژی یاریزانەکانمان".\nئەم هەواڵە 9412جار خوێندراوەتەوە


کاردانه‌وه‌ی کشانه‌وه‌ی هێزه‌کانی ئه‌مه‌ریکا له عێراق\nسه‌رۆکی وڵاته یه‌کگرتووه‌کانی ئه‌مه‌ریکا براک ئۆباما له ڕۆژی هه‌ینی ڕایگه‌یاند هه‌تا کۆتایی ئه‌مسـاڵ هه‌موو هێزه‌کانی وڵاته‌که‌ی له عێراقدا ده‌کشێنه‌وه.\nئه‌م بڕیاره‌ی سه‌رۆکی ئه‌مه‌ریکا کۆمه‌ڵێک کاردانه‌وه‌ی جۆراو جۆری به‌دووای خۆیدا هێناوه. په‌یامنێری به‌شی کوردی ده‌نگی ئه‌مه‌ریکا له به‌غدا ڕاوبۆچوونی هه‌ر سێ فراکسیۆنی سه‌ره‌کی په‌رله‌مانی عێراقی (لیستی ئه‌لعراقییه، هاوپه‌یمانی نیشتیمانی و هاوپه‌یمانی کوردستانی) له‌م باره‌یه‌وه وه‌رگرتووه.\nهاوکات په‌یامنێری به‌شی کوردی ده‌نگی ئه‌مه‌ریکا له که‌رکوک ڕاوبۆچوونی دانیشتوانی شاره‌که‌ی له‌و باره‌یه‌وه وه‌رگرتووه. که نیگه‌رانی نیشان ده‌ده‌ن و ده‌ڵێن له ئێستادا ئه‌م بڕیاره هه‌ڵه بووه و به ده‌رچوونی هێزه‌کانی ئه‌مه‌ریکا له عێراق هێزێکی پرۆفێشناڵ نامێنێت.\nبۆ گوێگرتن له له ده‌قی ڕاپۆرته‌کانی په‌یامنێران گۆران تۆفیق و یه‌حیا به‌رزنجی ده‌توانیت کلیکی ئه‌و فایله ده‌نگییانه‌ی سه‌ره‌وه‌ی ده‌سته چه‌پ بکه‌ی. ماوه‌ی ڕاپۆرتی به‌غدا 3:44 خوله‌که و ڕاپۆرتی که‌رکوک 4:13 خوله‌که.


پشیلەکانی بەهمەن قوبادی لە فیستیڤاڵی مافی مرۆڤی تورکیا.\nفیلمی سینەمایی "کەس لە پشیلە ئێرانییەکان خەبەری نییە" لە دەرهێنانی بەهمەن قوبادی، لە فیستیڤاڵی نێونەتەوەیی فیلمی "مافی مرۆڤ" لە تورکیا نمایش دەکرێت.\nفیلمی سینەمایی "کەس لە پشیلە ئێرانییەکان خەبەری نییە" دوایین بەرهەمی سینەماکاری کورد بەهمەن قوبادی کە تا ئێستا کۆمەڵێک خەڵاتی گرینگی لە فیستیڤاڵە جۆراوجۆرەکانی جیهان بەدەستهێناوە، لە فیستیڤاڵی نێونەتەوەیی فیلمی "مافی مرۆڤ" لە شاری تونچیلی لە وڵاتی تورکیا نمایش دەکرێت.\nفیستیڤاڵی نێونەتەوەیی فیلمی "مافی مرۆڤ" کە لە لایەن شارەوانی تونچیلی بەڕێوەدەچێت، رۆژی 20ی ئایار/ مەی دەستی پێکردووە و تاکوو رۆژی 29ی ئایار/ مەی بە نمایشی 15 فیلمی بڵندی سینەمایی لە دەرهێنەرەکانی وڵاتانی جۆراوجۆری ئەورووپی، ئاسیایی و رۆژهەڵاتی ناوەڕاست درێژەی دەبێت.\nلە نێوان ئەو فیلمە ناودارانەی کە لەم فیستیڤاڵەدا نمایش دەکرێن، ناوی فیلمی سینەمایی "قووی رەش" لە دەرهێنانی "دارێن ئارنۆفسکی" و فیلمی سینەمایی "جادەی ئیرلەندی" لە دەرهێنانی "کەن لووچ" بەرچاو دەکەوێت.\nفیلمی سینەمایی "کەس لە پشیلە ئێرانییەکان خەبەری نییە" لە دوایین نمایشی نێونەتەوەیی خۆیدا بە ئامادەبوونی دەرهێنەری فیلمەکە و لە بەرنامەیەکی بیرئانین و رێزلێنانی تایبەتدا بۆ سینەماکاری کورد بەهمەن قوبادی، لە لایەن رێکخراوەی "ئەرشیفی فیلمی هاروارد" لە رۆژی 16ی ئەپریلی 2011 لە زانکۆی هارڤارد لە شاری بۆستۆنی پێتەختی ویلایەتی ماساچۆسێتی وڵاتی ئەمەریکا نمایشکرا.


ژیان | کوردستان | جەمال شکور: هەندێک کەسی شۆڤێنی دەستیان لەپشت رووداوەکەی دووزخورماتوودا هەیە\nپۆلیسی فیدڕاڵی ئۆپراسیۆنێكی لەسنوری حەمرین ئەنجامدا\nعێراق هاوكاری تەندروستی دەگەیەنێتە لوبنان\nسەرجەم نۆرینگە و تاقیگەكانی دهۆك دەکرێنەوە\nنرخى نەوتى برێنت 44 دۆلارى تێپەڕاند\nبەردەڕەش.. لە ڕووداوێکی هاتووچۆدا کەسێک گیانی لەدەستدا\nتەندروستی هەرێم بانگەوازێکی بەپەلە بۆ بەخشینی پلازما رادەگەیەنێت\nلەبارەی وەرگرتنی پارەی لە خوێندکارانی ئاکرێ بۆ پشکنینی کۆرۆنا ڕوونکردنەوە دەدرێت\nجەمال شکور: هەندێک کەسی شۆڤێنی دەستیان لەپشت رووداوەکەی دووزخورماتوودا هەیە\n2020-08-02 | 111 جار خوێندراوەتەوە\nجەمال شکور پەرلەمانتاری یەکێتی نیشتیمانی کوردستان لە پەرلەمانی عێراق\nفۆتۆ: سۆران عەبدولکەریم\nپەرلەمانتارێکی یەکێتی نیشتیمانی کوردستان لە پەرلەمانی عێراق رایگەیاند، هەندێک کەسی شۆڤێنی دەستیان لەپشت رووداوەکەی ئەمڕۆی دووزخورماتوودا هەیە .\nلە دووزخورماتوو گرژى لەنێوان عەرەبى هاوردە و کورد دروستبوو\nلە لێدوانێکی تایبەتدا بۆ تۆڕی هەواڵی ژیان، جەمال شکور ئەندامی ئەنجومەنی نوێنەرانی عێراق رایگەیاند، ئەو عەرەبانەی ئەمڕۆ بۆ سنورەکانی داقوق و دووزخورماتوو گەڕوانەتەوە، زۆربەیان قەرەبوو کراونەتەوە و خەڵکی کەرکوک نین و بۆ گۆڕینی دیموگرافیای ناوچەکە گەڕوانەتەوە .\nوتیشی، دوا لە حکومەتی هەرێمی کوردستان دەکەین، هەرچی زووتر پرسی کەرکوک و ناوچە جێناکۆکەکان لە گەڵ حکومەتی عێراق یەکلایی بکاتەوە .\nجەمال شکور راشیگەیاند، رۆڵی پارێزگای کەرکوک لە چارەسەرکردنی کێشەکە رۆڵێکی خراپە، بۆیە دوا لە سەرۆک وەزیرانی عێراق دەکەین لێپێچینەوەی یاسایی لەگەڵدا بکات، ئەوەی پارێزگای کەرکوک دەیکات لە دەسەڵاتی ئەو دا نییە و دەبێ بەپێی دەستوور هەڵسوکەوتی لەگەلدا بکرێت، دەشڵێت، ئەگەر ئەم کێشەیە ئاو بڕاوت و چارەسەر نەکرێت کارەساتی گەورەی لێدەکەوێتەوە .\nدواشیکرد، پێویستە بەپێی مادەی ١٤٠ چارەسەرێی بنەڕەتی بۆ ئەو کێشەیە بدۆزرێتەوە .\nئەو ئەندامەی ئەنجومەنی نوێنەرانی عێراق راشیگەیاند، بابەتێکە زۆر هەستیارەوە و تەنها کێشەی کەرکوکیان نییە و کێشەی هەموو کوردە و دەبێ لەلایەن هەموو لایەنەکانەوە گرنگی پێبدرێت .\nدووپاتیشکردەوە، داوا لە سەرۆک وەزیرانی عێراق دەکەین، بێتە سەرخەت تاوەکو کێشەکە لە دەست دەرنەچووە و هۆشداری ئەوە دەدەین کە مەترسی گەورەی لەپشتەوەیە .\nئەم لێدوانەی جەمال شکور ئەندامی ئەنجومەنی نوێنەرانی عێراق دوای ئەوەدێت کە، ئەمڕۆ یەکشەممە ٢ی٨ی٢٠٢٠، پۆلیسی فیدراڵی،عەرەبی هاوردەیان بۆگوندەکانی سنوری داودەو دووزخورماتوو بردوە و کوردەکانیش رێگریان لێکردوون و لە ئەنجامدا گرژى لەنیوان هەردوولا دروستبوو .\nمەلا كرێكار دواین زانیاری لەسەر رەوشی خۆی لە زیندان ئاشكرادەكات\nپیازی سور لەئەمریکا کارەساتێکی تەندروستی دەخاتەوە\nپەروەردەی هەرێم لەبارەی تاقیکردنەوەکانی خولی دووەمی پۆلە ناکۆتاکان راگەیەندراوێکی بڵاوکردەوە\nتۆمارێکی ڤیدیۆی دیکەی ساتی دەستگیرکردنی جۆرج فلوید بڵاوکرایەوە\nلە سلێمانى دوو تۆمەتبار دەستگیركران


کوردیپێدیا - عوسمان حەمەساڵح\n💚 عوسمان حەمەساڵح | پۆل: ئەنفالکراوان | زمانی بابەت: 🏳 کوردیی ناوەڕاست\nخەڵکی گوندی بۆگدبۆگدی گەرمیانە، لە05-05-1988 لە شاڵای بەدناوی ئەنفالی گەرمیاندا، ئەنفالکراوە.\n1. 👁 ئاماری هاتنی گەشتیاران بۆ ناوچە گەشتییاریەکانی کۆیە\n2. 👁 مۆفەق سەلام حاجی کوێخا\n➕ ئەم بابەتە لەلایەن: (سەریاس ئەحمەد)ەوە لە: Aug 13 2017 9:18PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Aug 13 2017 9:51PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Aug 13 2017 9:51PM باشترکراوە\n📷 فایلی وێنە 1.0.1 28 KB Aug 13 2017 9:20PM سەریاس ئەحمەد


یه‌کێتى و پارتى و شیوعى باسى مه‌ترسییه‌کانى تورکیایان کرد – کوردی – RojNews.News\n29/02/2020 - 9:51:54 pm\nچوؤرشەممە, 28 مار 2018 – 17:30\nهه‌ریه‌ک له یه‌کێتى نیشتمانى کوردستان و پارتى دیموکراتى کوردستان و حزبى شیوعى کوردستان له پانێلێکدا لە شارەزوور، باسى مه‌ترسییه‌کانى تورکیایان کرد، که له‌لایه‌ن به‌ڕێوه‌به‌رایه‌تی ڕۆشنبیری و هونه‌ری شاره‌زوور و ده‌سته‌ی خانمانی گه‌وهه‌ره‌وه ڕێکخرابوو.\nئه‌مڕۆ له هۆڵی به‌ڕێوه‌به‌رایه‌تی ڕۆشنبیری و هونه‌ری شاره‌زوور، پانێلێک له‌باره‌ی مه‌ترسییه‌کانی تورکیا له‌سه‌ر باشور و ڕۆژئاوای کوردستان، بۆ د.جوان ئیحسان ئه‌ندامی سه‌رکردایه‌تی یه‌کێتی و شلێر عه‌بدولمه‌جید، ئه‌ندامی مه‌کته‌بی سیاسی حزبی شیوعی و عه‌تا شێخ حه‌سه‌ن، ئه‌ندامی ئه‌نجومه‌نی سه‌رکردایه‌تی پارتی له سلێمانی و هه‌ڵه‌بجه، سازکرا.\nله سه‌ره‌تای پانێله‌که‌دا، د. جوا ئیحسان ئه‌ندامی سه‌رکردایه‌تی یه‌کێتی وتى: هه‌ر له سه‌رتاوه هه‌ڵوێستی یه‌کێتی ڕوون بووه، که هێنانی هێزی ده‌ره‌کی بۆ ناو خاکی هه‌رێم و دواتر مانه‌وه‌ی ئه‌و هێزانه، هیچ سودێکی بۆ پێگه و قورسایی هه‌رێم نه‌بووه، بۆیه ئێستاش به ڕوونی کاریگه‌رییه‌کانی ده‌وڵه‌تی تورکیا له باشووری کوردستان هه‌ستی پێده‌کرێت و ئێمه ئه‌مه به مه‌ترسیی ده‌زانین، له‌به‌رئه‌وه هه‌وڵی به‌رده‌واممان داوه که خاکی هه‌رێم له بوونی هێزی ده‌ره‌کى پاک بکرێته‌وه.\nئه‌وه‌شی وت: لای هه‌مووان ئاشکرایه که ده‌وڵه‌تی تورکیا هه‌رگیز ڕازی نه‌بووه به‌و پێشکه‌وتن و حکومڕانییه‌ی که له ڕۆژئاوای کوردستان په‌یڕه‌وی لێکراوه.\nدواتر، شلێر عه‌بدولمه‌جید، ئه‌ندامی مه‌کته‌بی سیاسی حزبی شیوعی باسی له‌وه‌کرد: هه‌ڵسوکه‌وته‌کانی ده‌وڵه‌تی تورک هه‌ڵسوکه‌وتی فاشیستی بوون له دژى ڕۆژئاوای کوردستان و هاوکات له باشووری کوردستانیش.\nئه‌وه‌شى وت: چونکه وه‌ک لای هه‌مووان دیاره هه‌میشه وڵاتانی هه‌رێمی بارودۆخی ناسه‌قامگیری عێراق و سوریایان له به‌رژه‌وه‌ندی خۆیان قۆستوه‌ته‌وه و گه‌لی کوردیان کردووه به قوربانی.\nهه‌ر له‌و پانێله‌دا عه‌تا شێخ حه‌سه‌ن، ئه‌ندامی ئه‌نجومه‌نی سه‌رکردایه‌تی پارتی له سلێمانی و هه‌ڵه‌بجه ئه‌وه‌ی خسته‌ڕوو: گومان له‌وه‌دا نییه که تورکیا کاریگه‌ری ڕاسته‌وخۆی نه‌ک له‌سه‌ر ڕۆژئاوا و باشووری کوردستان هه‌یه، به‌ڵکو کاریگه‌ری له ڕۆژهه‌ڵاتی کوردستانیش هه‌یه، به‌ڵام زۆر گرنگه له‌م نێوه‌نده‌دا ته‌نها باسی مه‌ترسی تورکیا نه‌کرێت له‌سه‌ر باشووری کوردستان، چونکه ئێرانیش وه‌ک وڵاتێکی هه‌رێمیی، هه‌مان کاریگه‌رى و مه‌ترسیی هه‌یه هه‌م له ڕۆژئاوا هه‌میش له باشور.\nبه‌رپرسانی ئه‌و سێ لایه‌نه له کۆی قسه‌کانیاندا هاوڕابوون له‌سه‌ر ئه‌وه‌ی، که ته‌نها کارێک له‌م قۆناغه‌دا گرنگ و پێویست بێت، لێکنزیکبوونه‌وه‌ی هێز و لایه‌نه سیاسییه کوردییه‌کانه.


دیاریکردنی وادەی هەڵبژاردنی پێشوەخت عێراقی لە کێشمەکێشی گەورە نزیککردووەتەوە\nدیاریکردنی وادەی هەڵبژاردنی پێشوەخت لەلایەن مستەفا کازمی سەرۆک وەزیرانی عێراقەوە، جارێکی تر گۆمی سیاسی عێراقی شڵەقاندەوە، بەو پێیەی زۆرێک لە هێزە گەورە شیعیەکانی عێراق دژی ئەم هەنگاوەن، بۆیە چاوەڕوانی ئاڵۆزتربوونی دۆخی سیاسی عێراق دەکرێت.\nمستەفا کازمی سەرۆک وەزیرانی عێراق، مانگی حوزەیرانی ساڵی داهاتووی بۆ ئەنجامدانی هەڵبژاردنی پێشوەختی ئەنجومەنی نوێنەرانی عێراق دیاریکرد، لەکاتێکدا هێشتا لایەنەکان لەسەر یاسای هەڵبژاردن نەگەیشتوونەتە ڕێککەوتن و ناکۆکی لەنێوانیاندا هەیە.\nزۆرێک لەبەرپرسانی عێراق، پێشبینی دەکەن 10 مانگی داهاتوو، پڕبێت لە کێشمەکێش و ئاڵۆزی و تەنانەت ترسیان لە خراپبوونی دۆخی ئەمنیش هەیە، بەو پێیەی هێزە شیعیەکان لەڕووی پێگەی جەماوەری یەوە، ئامادە نین بۆ هەڵبژاردن، بڕیارەکەی کازمیش وەک قۆستنەوەی هەل لەدژیان تەماشا دەکەن.\nبەهار مەحمود ئەندامی ئەنجومەنی نوێنەرانی عێراق، جەختیکردەوە مەترسی ئاڵۆزبوونی دۆخی عێراق لە ئارادایە، گەر پێکهاتە و لایەنەکان، درک بە مەترسیەکان نەکەن و دەستبەرداری بەشێک لە خواستەکانیان نەبن.\nلایەنە شیعیەکان هێندە لە جم و جۆڵەکانی مستەفا کازمی نیگەرانن، پێناچێت هەروا دەستەوەستان بن، بۆیە چاودێران پێیانوایە عێراق لەبەردەم چەندین سیناریۆی جیاوازدایە، بەشێک پێیانوایە، هێزە شیعیەکان دژی کازمی دەجوڵێن و هەوڵی خستنی حکومەتەکەی دەدەن.\nبەشێکی تر پێیانوایە، گروپە شیعیەکان دژی کازمی دەجوڵێن و دۆخەکەی لی ئاڵۆز دەکەن، ڕێگە نادەن جوڵەکانی کازمی بەردەوام بێت، بە تایبەت کازمی پلانی هەیە بۆ 10 مانگی داهاتوو، هەندێک هەنگاوی گەورە لەدژیان بنێت، بەشێوەیەک بۆ هەڵبژاردن لە قاڵبیان بدات.\nتێڕوانینێکی جیاوازتر ئەوەیە، گەر وڵاتانی نێودەوڵەتی و هەندێک لە هێزە عێراقیەکان پشتیوانی کازمی بن، بەتایبەت کوتلەی سەدر و ڕەوتی حیکمە و چەند هێزێکی تر، ڕەنگە کازمی بتوانێت لە هەنگاوەکانی بەردەوام بێت و پلانەکانی جێبەجێ بکات.\nمحەمەد حسێن بەرپرسی ناوەندی عێراقی بۆ شیکاریە سیاسیەکان، بڕیارەکەی کازمی بۆ هەڵبژاردنی پێشوەخت بە ئاسایی و مەعقول دەبینێت، بەتایبەت هەڵبژاردنی پێشوەخت یەکێکە لەو خواستانەی حکومەتەکەی کازمی بۆ پێکهێنراوە، دەڵێت" بەڵام دۆخی عێراق و ئاستەنگەکانی بەردەمی، لەوە ناچێت بە ئاسانی ڕێگە بە کازمی بدات، هەڵبژاردنی پێشوەخت ئەنجام بدات."\nکازمی دەیەوێت هەڵبژاردن بە یاسای نوێ ئەنجام بدرێت، کە یاساکە هەرچەندە لەپەرلەمانی عێراق دەنگی لەسەر دراوە، بەڵام هەڵبژاردنی فەردی و شێوازی دیاریکردنی بازنەکانی هەڵبژاردن، هێشتا مشت و مڕیان لەنێو لایەنەکاندا لەسەرە.\nبەشێک لە لایەنەکان پشتگیری ئەوە دەکەن، هاوشێوەی هەڵبژاردنەکانی پێشووتر، هەر پارێزگایەک بازنەیەکی هەڵبژاردن بێت، بەشێکی تر لەگەڵ ئەوەدان، هەڵبژاردنەکە بکرێتە فرە بازنەیی، هەر قەزایەک گەر ژمارەی دانیشتوانەکەی کەمتر نەبێت لە 100 هەزار کەس، بکرێتە بازنەیەکی هەڵبژاردن، هەر ناوچەیەکیش گەر ژمارەی دەنگەکانی کەمتر بێت لەو ژمارەیە، لەگەڵ ناوچەیەکی تردا تێکەڵ بکرێت.\nمحەمەد حسێن، پێیوایە گەر هەڵبژاردن بە یاسای نوێ ئەنجام بدرێت و ڕێگە بە خۆ هەڵبژاردنی کەسایەتی بدرێت و هەڵبژاردنەکە فرە بازنە بێت، بڕێکی زۆر لەم هێزانە تەواو بچوک دەبنەوە و دونیایەک خەڵکی تازە دێنە پێشەوە، حەشدی شەعبیش هێزی ئێستای نامێنێ، وتی"بۆیە چەندین پرسیاری بێ وەڵام دێنە پێشەوە، ئایا ڕێگە بەم گۆڕانکاریە گەورە دەدرێ؟ ئایا هەوڵی خستنی حکومەتەکەی کازمی پێش گەیشتن بە وادەی هەڵبژاردن نادرێ؟."\nبەشێک لەبەرپرسانی عێراق کە دەنگی ئەمەریکا بۆ ئامادەکردنی ئەم ڕاپۆرتە قسەی لەگەڵ کردوون، پێیانوابوو جوڵەکانی کازمی نیگەرانی لای وڵاتانی ئیقلیمیش دروستکردووە، بۆیە ڕەنگە ئەوانیش ببنە بەشێک لە سیناریۆ و فشارەکانی سەر کازمی، بەتایبەت ناوبراو خواستی هەندێک وڵاتانی ڕەتکردووەتەوە.\nمستەفا کازمی سەرۆک وەزیرانی عێراق، وەکو ئاماژەیەک بۆ ئەو گرفتانەی وڵاتانی ئیقلیمی بۆی دروست دەکەن، ڕایگەیاند"ناتوانین هیچ قەیرانێک چارەسەر بکەین، تا سەروەری بۆ وڵات نەگەڕێنینەوە."\nدیاریکردنی وادەی هەڵبژاردنی پێشوەختیش لەلایەن کازمیەوە، وەک چۆن لەڕووی سیاسیەوە دۆخەکەی شڵەقاندووە و هێزە شیعیەکانی توڕە کردووە، لەڕووی یاسایشەوە تێڕوانینی جیا و مشت و مڕی لەسەرە.\nبەهار مەحمود کە هاوکات ئەندامی لیژنەی یاسایی پەرلەمانی عێراقە، وتی"دەستنیشانکردنی کاتی هەڵبژاردنی پێشوەخت لەدەسەڵاتی سەرۆک وەزیران نیە، بەپێی دەستور بۆ هەڵبژاردنی پێشوەخت، دەبێت پەرلەمان هەڵبوەشێنرێتەوە، سەرۆک کۆمار داوای هەڵبژاردن بکات، سەرۆک وەزیرانیش وادەی هەڵبژاردن بەجۆرێک لە 100 ڕۆژ تێپەڕ نەکات، دیاریدەکات."\nکازمی وادەی هەڵبژاردنی پێشوەختی دیاریکرد و پلانی هەیە لەماوەی 10 مانگی داهاتوودا، هەنگاوی جدی و بەشێک لەو بەڵێنانەی داویەتی جێبەجێ بکات، لەبەرامبەریشدا بەشێکی زۆر لەهێزە دەسەڵاتدارەکانی عێراق توڕە و نیگەرانن، بۆیە چاوەڕوانی شڵەقاندنی گۆمی سیاسی عێراق لەداهاتوودا دەکرێت، بەشێوەیەک ململانێکە تەواو توندببێتەوە و بگاتە ئاڵۆزیش.


سه‌دڕ:با یه‌كڕیزى عێراق وسه‌روه‌رى وسه‌ربه‌خۆیی خاكه‌كه‌ى بپارێزین » پێگەی تۆڕی میدیای عێراقی\nسه‌دڕ:با یه‌كڕیزى عێراق وسه‌روه‌رى وسه‌ربه‌خۆیی خاكه‌كه‌ى بپارێزین\nموقته‌دا سه‌در،ڕێبه‌رى ڕه‌وتى سه‌دڕ،ئه‌مڕۆ یه‌كشه‌ممه،داواى پاراستنى یه‌كڕیزى عێراق وسه‌روه‌رى وسه‌ربه‌خۆیی خاكه‌كه‌ى كرد.\nسه‌دڕ له‌تویتێكدا له‌هه‌ژمارى تایبه‌تى خۆى،كه‌ئاژانسى هه‌واڵى عێراقى(اه‌ع)به‌دوادچوونى كردووه،ڕایگه‌یاند"ئه‌مڕۆ ساڵیادى ڕووداوى فڕۆكه‌خانه‌یه كه‌تیایدا حاجى سوله‌یمانى وحاجى موهه‌ندیس خواى گه‌وره لێیان خۆشبێت شه‌هیدبوون له‌سه‌ر ده‌ستى ئامێره جه‌نگییه دوژمنكارییه‌كان ئه‌مریكا".\nوتیشى"لێره‌دا گه‌رمترین سه‌ره‌خۆشى ئاڕاسته‌ى خانه‌واده‌ى هه‌ردوو شه‌هید ده‌كه‌م هیودارم خواى گه‌وره دڵنه‌واییان بداته‌وه".\nسه‌در هیوایشى خواست هه‌مووان دان به‌ژیرى وئارامى خۆیان بگرن،ونه‌كه‌ونه دواى پیلانگیرى زلهێزانى جیهانى كه‌ده‌یه‌وێت عێراق به‌ره‌و پێكدادان ببات،كه‌ئێمه وگه‌له‌كه‌مان ئه‌و شته‌مان ناوێت".\nهه‌روه‌ها جه‌ختیشیكرده‌وه،با یه‌كڕیزى عێراق وسه‌روه‌رى وسه‌ربه‌خۆیی خاكه‌كه‌ى وبڕیاركه‌ى بپارێزین دوور له‌هه‌ر ده‌ستێوه‌ردانێكى ده‌ره‌كى كه‌ده‌یه‌وێت عێراق وئاسایشه‌كه‌ى تێكبدات ،بۆ ئه‌وه‌ى ببێته ده‌روازه‌یه‌ك بۆ ئاساییكردنه‌وه‌ى په‌یوه‌ندییه‌كان له‌گه‌ڵ قه‌واره‌ى دوژمنكارانه‌ى زایۆنستى.\nسه‌دڕ داوایشى كرد ناوى به‌رخۆدان ومقاومه‌تى عێراقى به‌پرشنگدارى له‌به‌رده‌م گه‌له‌كه‌مان وجیهان بپارێزرێت.


دابەشکردنی نەوتی سپی لە سلێمانی دەستیپێکردەوە – basknet.org\nدوای نزیکەی دوو مانگ لە ڕاگرتنی، دابەشکردنی نەوتی سپی بەسەر ماڵاندا لە سلێمانی دەستیپێکردەوە.\nعوسمان عەلی لێپرسراوی دابەشکردنی نەوتی ناو شاری سلێمانی بە ئێن ئاڕ تی ڕاگەیاند، لە کۆی ٤٠ تا‌نكه‌ر نه‌وت کە بڕیارە له به‌غداوه بگاتە سلێمانی، تائێستا بەشێکی گەیشتووە و لە دوێنێوە دابەشکردنەکە دەستیپێکردووەتەوە و ٧٥٠ هەزار لیتر دابەشکراوە.\nعوسمان عەلی وتیشی، له مه‌ڵبه‌ندی پێنجەوە ده‌ستیان به دابه‌شكردنی نەوت كردووەتەوە و تا نه‌وتیان له‌به‌رده‌ستدا بێت به‌رده‌وام ده‌بن لە دابەشکردنی بەسەر ماڵاندا.\nلێپرسراوی دابەشکردنی نەوتی ناو شاری سلێمانی ئاماژەی بەوەش کرد، به‌هۆی كه‌می بڕی ئه‌و نه‌وته‌ی له به‌غداوه دێت، پرۆسه‌ی دابه‌شكردنه‌كه خاوه، به‌ڵام ئەوان ناوه‌ستن و هه‌ر بڕێك به‌ده‌ستیان بگات ده‌ستبه‌جێ دابه‌شیده‌كه‌ن.\nئەوەش لەکاتێکدایە کە لە مانگی ١٢ی ساڵی ڕابردوو، لەناو سەنتەری سلێمانی دەستکرا بە دابەشکردنی نەوت بەسەر ماڵاندا، بەڵام تائێستا لە کۆی ١١ مەڵبەند تەنیا چوار مەڵبەند نەوتی دوو ساڵ پێش ئێستایان بەسەردا دابەشکراوە.